text:
“Mwami, none ntegereje iki? Ni wowe niringira”- Zaburi 39:7
Ijambo ry’Imana ritumbwira ko , ishaka ko tuba abanyamigisha ( Gutegeka kwa kabiri 29:8) . Bibiliya ivuga ko umuntu witondera amagambo y’isezerano, akayumvira azahabwa umugisha. Gusa satani ahora ashaka gutera abantu ubwoba no kubambura ibyiringiro. Umukristo wabize ibyiringiro, ntaba akibarizwa hafi y’Imana. Satani amujyana mu isi akamwihebesha, ntabe agifite amahoro n’ibyishimo Imana itanga.
Umwanzi Satani we nta kindi abwira abantu kitari ukubihebesha ko ntacyo bazageraho, ko imibereho yabo itazahinduka , mbese ko ibintu bidashobora kuba byiza . Iyo abantu bamwe bumviye ibyo binyoma bya Satani , bahora nta byiringiro bafite. Ibyo twizera ni byo tubona, byaba ari byiza cyangwa bibi.Kubw’ibyo umukristo akwiye kurangwa no kwizera Imana nk’uko Bibiliya ibidushishikariza muri Mariko “ Yesu arabasubiza ati “Mwizere Imana. Ndababwira ukuri yuko umuntu wese wabwira uyu musozi ati ‘Shinguka utabwe mu nyanja’, ntashidikanye mu mutima we, yizeye yuko icyo avuze gikorwa yakibona .Ni cyo gitumye mbabwira nti ‘Ibyo musaba byose mubishyizeho umutima mwizere yuko mubihawe, kandi muzabibona” –Mariko 11:22-24
Haranira guhorana ibyiringiro, ukomeze kwizera ijamo ry’Imana . Ba nka Aburahamu, we ngo n’ubwo nta mpamvu n’imwe yari ihari yatuma agira ibyiringiro, ariko yizeye ko iby’Imana yamusezeranyije n’aho byatinda ariko bizasohora . Yakomeje gutegereza kandi ntiyacogora gushima no guhimbaza Imana ku buryo na satani atigeze abasha kumutinyuka ngo abe yahungabanya ukwizera kwe. “ Aburahamu uwo yizeraga yiringiye ibitakwiringirwa, ngo abe sekuruza w’amahanga menshi nk’uko byavuzwe ngo “Urubyaro rwawe ni ko ruzangana.” Kandi nubwo abonye umubiri we umaze gusa n’upfuye kuko yari amaze imyaka nk’ijana avutse, akabona na Sara yaracuze, kwizera kwe ntikuragacogora, ahubwo abonye isezerano ry’Imana ntiyashidikanishwa no kutizera, ahubwo akomezwa cyane no kwizera ahimbaza Imana” – Abaroma 4:18-20
Icyatumye abakera batubera ibyitegererezo by’imirimo myiza, ni uko bagiye bizera Imana. Uwizeye Uwiteka , amubera ibyiringiro. Haranira kugira ibyiringiro, bityo Satani ntazabasha kukwihebesha kuko uzabeshwaho no Kwizera muri kristo Yesu.


c: text/html

text:
ISOMO RYA MBERE
Isomo ryo mu gitabo cy’Umuhanuzi Amosi (Am 5,14-15.21-24)
14Nimushake ikiri icyiza, ikibi mukireke kugira ngo mushobore kubaho, maze Uhoraho, Umugaba w’ingabo, azabane namwe uko mubivuga. 15Nimwange ikibi, mukunde icyiza, nimusubize ubucamanza umwanya wabwo mu rukiko, wenda ahari Uhoraho, Umugaba w’ingabo, yazababarira agasigisigi ko mu muryango wa Yozefu.
21Nanga urunuka kandi nkagaya ingendo mukora muje kundamya, sinshobora gushimishwa n’amakoraniro yanyu 22igihe muntura ibitambo bitwikwa, no mu maturo yanyu nta na rimwe rinshimisha; sinduha ndeba n’ibitambo byanyu by’ibimasa. 23Igiza kure urusaku rw’indirimbo zawe, n’umurya w’inanga zanyu sinshobora kuwumva. 24Ahubwo uburenganzira nibudendeze nk’amazi, n’ubutabera butembe nk’umugezi udakama !
ZABURI (Zab 50 (49), 7ac-8, 9-10, 12-13, 16bc-17)
Inyik/ Dutege amatwi ijwi ry’Uhoraho, azatwereka umukiro we.
“Tega amatwi, muryango wanjye, ngiye kuvuga;
jyewe Imana nkaba n’Imana yawe !
Ibitambo untura si byo nguhora,
kuko ibitambo byawe bitwikwa bimpora imbere.
“Sinkeneye gufata ikimasa mu rugo rwawe,
cyangwa se amasekurume mu rubumbiro rwawe.
Kuko inyamaswa zose zo mu ishyamba ari izanjye,
kimwe n’amatungo yose atabarika arisha ku gasozi.
“Ndamutse ngize inzara, sinaza kubikuganyira,
kuko isi n’ibiyirimo byose ari ibyanjye.
Ese koko nkeneye kurya inyama z’ibimasa,
cyangwa kunywa amaraso y’amasekurume ?
“Kuki ushyanukira gutondagura amategeko yanjye,
no guhoza ku rurimi isezerano ryanjye,
nyamara ntukunde gukosorwa,
maze amagambo yanjye ukayata hirya ?”
IBANGONDIRIMBO RIBANZIRIZA IVANJILI (Yak 1, 18)
Alleluya Alleluya
Mana, waratwibyariye ukoresheje ijambo ryawe ry’amanyakuri,
kugira ngo tube imena mu biremwa byawe.
Alleluya
IVANJILI
+ Matayo (Mt 8, 28-34)
Muri icyo gihe, 28Yezu amaze gufata inkombe yo hakurya mu gihugu cy’Abanyagadara, abagabo babiri bahanzweho na roho mbi baturuka mu irimbi baza bamusanga; bari ibintu by’ibinyamaswa, ntihagire utinyuka kunyura iyo nzira. 29Nuko barasakuza bati “Uradushakaho iki, Mwana w’Imana ? Wazanywe no kuduturumbanya igihe kitaragera?” 30Hirya y’aho rero hakaba umukumbi w’ingurube zarishaga. 31Roho mbi ni ko kwinginga Yezu ziti “Niba utwirukanye, twohereze muri uriya mukumbi w’ingurube.” 32Arazibwira ati “Nimuzijyemo !” Nuko ziva muri abo bantu zijya muri za ngurube, maze uwo mukumbi wose ukonkoboka mu manga n’umuriri mwinshi, wiroha mu nyanja urarohama. 33Abashumba barahunga basubira mu mugi, bavuga ibyabaye byose n’ibyerekeye abahanzweho. 34Nuko abatuye umugi bose basanga Yezu; ngo bamubone, baramwinginga ngo abavire mu gihugu.

robotstxt: allowed

filter: keep


text:
Muri Kaminuza yigenga ya Kigali, ULK, haravugwa ubwumvikane bucye hagati y’abayobozi bayo. Ibyo byatumye ku wa 2 Mutarama 2007 abayobozi ba ULK Kigali na ULK Gisenyi basezera ku mirimo yabo.
Amakimbirane mu bayobozi ba ULK yatewe n’uko Perezida wa ULK, Senateur Rwigamba Barinda, ngo yafataga ibyemezo akabitura hejuru y’abayobozi bayo nta cyo abagishijeho inama. Abo bayobozi basanze ako ngo ari agasuzuguro gakabije, bahitamo kwegura. Ibi twabitangarijwe n’umwarimu wigisha muri ULK utarashatse ko izina rye rishyirwa ahagaragara.
Mu gihe twateguraga iyi nkuru, twagerageje kuvugana kuri telefone na Dr. Kigabo Thomas wayoboraga ULK Kigali, ndetse na Dr Ruboneka Jean wayoboraga ULK Gisenyi, dusanga numero zabo zitaboneka.
Uretse abayobozi bayo basezeye, hari n’abandi barimu 10 bigishaga muri ULK na bo birukanywe ku kazi bitewe n’imikorere mibi, irimo no guha abanyeshuri amanota y’ubuntu.
Twagerageje kubaza perezida wa ULK, Senateur Rwigamba Barinda ibi byose bivugwa muri izi ntangiriro z’umwaka muri kaminuza ayobora, telefone ye igendanwa igasona, ariko tubura udusubiza.
Abanyeshuri biga muri ULK twaganiriye badutangarije ko bizeye ko ririya ari ivugurura ritangiye muri iriya kaminuza, rikazatuma bahabwa ubumenyi nyabwo bukwiye, ntibongere gusuzugurwa n’abiga mu zindi Kaminuza bavuga ko ngo nta cyo biga, ko ULK iba ngo yishakira amafaranga gusa.
ULK yafunguye imiryango mu Rwanda mu w’i 1996. Ni yo kaminuza ifite abanyeshuri benshi mu Rwanda ; za ULK zombi zifite abagera ku 11.407.


text:
Icyitegererezo kuri Balamu
- Yananiwe kuba umunyakuri (kudashobora kwerura ukuri)
- Yakunze gushyeshyengwa
- Yakunze ibiguzi
“Balamu yari umuhanuzi w’Imana kandi yari umuntu mwiza. Nyamara yaje guhakana yirundurira mu gukunda indamu, nuko akunda ibiguzi byo gukiranirwa. Ubwo Balaki yamutumagaho intumwa, yari afite imitima ibiri, nuko ahitamo gukurikira indamu ngo akomeze yemerwe kandi yubahwe n’abanzi b’Imana ku bw’ingororano bamuhaye. Ubwo kandi yari agihamya ko ari umuhanuzi w’Imana. Amahanga asenga ibigirwamana yizeraga ko umuntu ashobora kuvuma abantu cyangwa ishyanga ryose. Ubwo izo ntumwa zashyikirizaga Balamu ubutumwa zahawe, yamenye neza igisubizo agomba kubaha. Ariko yabasabye kuharara iryo joro ngo azababwire icyo Imana yamutegetse kubabwira. Impano bari bamuzaniye zabyukije kamere yo gukunda indamu…” 4aSG 43
“Balamu yari yarigeze kuba umuntu mwiza kandi aba n’umuhanuzi w’Imana; nyamara nubwo yari icyiyita umukozi w’Imana yari yarabaye umuhakanyi. Ntabwo yari ayobewe ko Imana yari yaratoranije Isirayeli; kandi ko n’inshingano ye yari iyo kwanga ituro rya Balaki. Nyamara ashyonyagijwe n’amagambo y’izo ntumwa avuga ngo‘ uwo uhaye umugisha arawuhabwa kandi uwo uvumye aravumwa,’ avuga ko atabaha igisubizo atabanje kugisha Uwiteka inama. Balamu yari azi ko umuvumo we ntacyo wajyaga gutwara Abisirayeli. Imana yari mu ruhande rwabo, kandi igihe cyose bari indahemuka kuri Yo, nta mbaraga zibarwanya zaba izo mu isi, cyangwa i kuzimu zari kubatsinda. Nyamara ubwibone bwe bworohejwe n’amagambo yo kumushyeshyenga y’izo ntumwa zavugaga ziti: kuko nzi ko uwo uha umugisha awuhabwa, uwo uvuma akaba ikivume. Impongano igizwe n’impano z’igiciro cyinshi ndetse no kurangamira kuzahabwa ikuzo byabyukije kwifuza kwe. N’umururumba mwinshi, agerageza no kumvira ibyo Balaki yifuzaga.”
“Mu gihe cya nijoro marayika w’Imana aza kuri Balamu amubwira ubutumwa buvuga ngo: ntujyane na bo, ntuvume abo bantu , kuko bahawe umugisha.”
Mu gitondo, Balamu yasezereye izo ntumwa atanyuzwe ariko ntiyazibwira icyo Uwiteka yari yavuze. Arakajwe n’uko imigambi yo kubona indamu n’icyubahiro yari ikomwe mu nkokora bitunguranye, yavuganye akangononwa ati: nimwigendere, musubire iwanyu kuko Uwiteka yanze kunkundira ko tujyana.”
“Balamu yakunze inyungu zizanwa no gukora ibibi. ‘Baretse inzira igororotse barayoba, bakurikiza inzira ya Balamu mwene Bewori wakunze ibiguzi byo gukiranirwa,’ 2 Petero 2:15 icyaha cyo kwifuza Imana ivuga ko ari ugusenga ibigirwamana, cyari cyaramugize umuntu ujyana n’inyungu z’ibigezweho kandi binyuze muri iri kosa rimwe Satani yari yaramwigaruriye, ibi ni byo byamurimbuje. Umushukanyi ahora yerekana inyungu z’ibyisi n’icyubahiro kugira ngo ateshure abantu mu murimo w’Imana. Ababwira ko gushishikarira cyane umurimo bakorera Imana ari byo bibabuza kugwiza ubutunzi. Uko ni ko abantu benshi bakururirwa kwishora mu nzira itari iy’ubutungane. Intambwe imwe umuntu atera agana mu bibi ituma ikurikiyeho irushaho koroha, bityo abantu bakarushaho gushidikanya. Igihe bazaba bamaze kwirundurira mu gutwarwa n’umururumba no gukunda ubutunzi no kwifuza ubutegetsi, bazakora kandi batinyuke n’ibibi bishishana. Abantu benshi birata ko bashobora kuva mu nzira y’ubutangane mu gahe runaka kubwo gushaka inyungu runaka z’iby’isi maze bakavuga ko igihe bazaba bamaze kugera ku ntego yabo bazabasha guhindura imikorere yabo igihe bazabishakira. Bene abo baba bishyize mu mutego wa Satani kandi ntibyoroha ko bawuvamo.” PP 439
“Ariko rero mfite bike nkugaya, kuko iwanyu ufite abakomeza inyigisho za Balamu, wigishije Balaki gushyira igisitaza imbere y’Abisirayeli kugira ngo barye intonorano kandi basambane.” Ibyahishuwe 2:14
“Ibyanditswe bitwigisha neza ko ubukire ari impano iteje akaga iyo ubugereranije n’ubutunzi buhoraho. Iyo iby’isi n’iby’ ubu bugingo byigaruriye intekerezo, bigakuraho kwitanga n’urukundo twakagombye kwegurira Imana, ni bwo biba bihindutse umutego. Abafata ubwiza bw’icyubahiro cy’ubugingo bw’iteka bakabusimbuza ibishashagirana kandi bishira byo ku isi, maze ubuturo buhoraho bwari umugabane wabo bakabusimbuza imyaka mike cyane yo kubaho, bene abo baba bahisemo nk’abapfapfa. Baba baguraniwe nka Esawu wagurishije umurage we wo kuba umwana w’imfura agasahani k’isupu; baba bakoze nka Balamu igihe yahitagamo ingororano z’umwami w’ i Midiyani akazirutisha kwemerwa n’Imana ; baba bageze ikirenge mu cya Yuda wagambaniye Umukiza w’ubwiza ku bice by’ifeza mirongo itatu.” CS 138


text:
Kuba muri iki gihe abakobwa n’abagore bambara amapantalo bakajya mu muhanda nta kibazo siko byahozeho mu bihe byo hambere. Mu myaka yo hambere kwambara ipantalo ku mukobwa byari ikizira kuburyo uwashakaga kuyamba yabisabiraga uruhushya kuko wari umwenda w’abagabo gusa kuko aribo bagiraga imirimo igoye nko kujya ku rugamba n’ibindi.
Ubusanzwe ipantalo ni umwambaro wambawe bwa mbere mu mwaka wa 539 mbere ya Yezu.
Mu gihugu cy’Ubufaransa niho hagaragaye cyane ikibazo cyo kubuza abagore n’abakobwa kwambara ipantalo.
Muri icyo gihugu ipantalo yatangiye kwambarwa mu gihe cy’impinduka ya politiki (Revolution). Umugore wayambaraga yarebwaga nabi ntibatinye kuvuga ko ari umutinganyi kuburyo byageze no mu madini n’amatorero bakamagana umugore wambaye ipantalo.
Mu kinyejana cya 19 muri Leta zunze Ubumwe za America (USA) ho abagore bakoraga mu mirimo y’ubworozi bambaraga ipantalo kugirango babashe kurira indogobe.
Mu kinyejana cya 20 nibwo abagore bemerewe n’amategeko kwambara ipantalo ariko nabwo ikambara ufite uruhushya rwanditse, akayambara agiye kunyonga igare cyangwa kurira indogobe.
Uko ibihe byasimburanaga niko amategeko agenga imyambarire y’ipantalo ku bagore yagiye adohoka maze abagore bakina umukino wa ‘golf’ n’umukino wo kunyerera ku rubura (Ski) nabo bemererwa kuyambara.
Mu myaka ya 1930 nibwo umukinnyi wa filime witwa Marlen Dietrich ukomoka mu Budage yifotoje yambaye ipantalo. Ibyo byatinyuye abandi bagore nabo batangira kujya ahagaragara bayambaye.
Umwambaro w’ipantalo wakomeje kwambarwa cyane n’abagore basigaye ku ngo kubera urugamba rw’intambara ya kabiri y’isi kuko bajyaga gukora mu nganda.
Nyuma y’iyo ntambara bakomeje kuzambara kubera imirimo itandukanye nko gutunganya ubusitani cyangwa se bakazambara mu rwego rwo kuruhuka.
Gusa ariko abakobwa ntibari bemerewe kwambara ipantalo ku ishuri. Byaje guhinduka mu myaka ya 1960, umukobwa wambaye ipantalo agiye kwiga akagerekaho ijipo.
Ahagana mu myaka ya 1970 nibwo umugore yashoboraga kwambara ipantalo ntacyo yikanga kuko zanagurishwaga ku masoko nk’indi myambaro isanzwe ku bagore.
Yaba umunyamugi cyangwa uwo mu cyaro bose bashize ubwoba bambara ipantalo ku mugaragaro mu mwaka wa 1980.
Ku rundi ruhande ariko hari indi myumvire ku mwambaro w’ipantalo ivuga ko ari ikimenyetso cyo gutinyuka ku bagore no kwisanzura kuko ubundi mu myaka ya kera umugore bamufataga nk’umuntu ugomba guhora yikoraho ngo abe mwiza gusa ntagire ikindi akora.
Icyo gihe umugabo yafatwaga nk’umunyembaraga ukorera umuryango we akaba ariwe ufite uburenganzira bwo kwambara ipantalo.
Byaje guhinduka ubwo abagore b’abanyamurava baharanira uburenganzira bwabo (féministes) bambara ipantalo hose no mu bihe byose.


text:
Imbuto zifite umumaro ukomeye, kuko tuzibonamo by’umwihariko vitamini nk’inyunganiramubiri z’ibanze umubiri ukeneye.
Si vitamini gusa, hari n’amasukari n’imyunyu dukomora mu mbuto, ndetse n’imwe mu misemburo umubiri ukenera mu gufasha intungamubiri kutwubakira umubiri.
Mbere cyangwa nyuma y’amafunguro?
Imbuto rero nazo ibyiza ni ukuzifata mbere y’ibindi biryo. Abenshi bamenyereye kuzifata nyuma nka deseri. Nyamara nazo ntizitinda mu gifu kuko ziba zijya kugogorerwa mu mara mato. Zigomba rero kwinjira mu nda irimo ubusa, kugirango zigereyo amahoro! Iyo umuntu azifashe nyuma y’ibindi biryo, bizibuza guhita neza, ibyiza zari gutanga bikaba nkene cyangwa bikabura burundu zikakubera impfabusa.
Imbuto zifite ibishishwa byoroshye kandi bitagize icyo bitwaye nk’amapera, pome, n’izindi, umuntu ntakenera kuzihata kugirango azifungure, kuko no mu gishishwa habamo intungamubiri nyinshi.
Sibyiza gufatira rimwe imbuto zitari iz’amoko ajyana!
Imbuto kandi zigira akamaro kurushaho, iyo umuntu afatiye rimwe iz’amoko atandukanye ariko ajyana.
Hari amoko atatu y’ingenzi; iziryohera, (sucres), izikarishye buhoro (semi acides) n’izikarishye cyane (acides). Iziryohera ni nk’imineke, ipapayi, imizabibu yumye,… Izikarishye buhoro, ni nka pome, ibinyomoro, imyembe, imizabibu mibisi,…. Naho izikarishye cyane ni nk’amacunga, indimu, mandarini, inanasi, inkeri,…Iziryohera n’izikarishye buhoro, umuntu ashobora kuzifatira rimwe, izikarishye buhoro n’izikarishye cyane, na zo umuntu ashobora kuzifatira rimwe. Urabona ko iziryohera n’izikarishye cyane ntaho zihurira. Imineke yo by’umwihariko, umuntu ayifata yonyine nta kindi ayivanze nayo. Ndetse hari n’imbuto zifitemo utubuto duto turibwa nk’utw’ipapayi cyangwa marakuja, kandi tukaba n’umuti ku ndwara zimwe na zimwe.
Byaba byiza imbuto zifatiwe muri aya masaha:
Imbuto umuntu azifata iminota mirongo itatu mbere yo kurya ibindi. Iyo bidashobotse, ibyiza ni ukuzibanza imbere, ukabona gufata ibindi. Iyo umuntu azifashe nyuma, aho gukomeza zijya mu mara, ziguma mu gifu zikiyenga zikavamo imisemburo ikunze kubangamira igifu mu igogora ry’ibindi umuntu aba yafunguye. Bibaye ngombwa ko uzifata nyuma y’ibindi, wagombye kuzifata nyuma y’amasaha atatu uriye ibindi, igifu kimaze kubicogoza. Imbuto kandi ni nziza mu gitondo kurusha ku yandi masaha y’umunsi kuko zigira uruhare mu isukura ry’umubiri kandi zigafasha amara kurekura imyanda neza. Imbuto ni nziza ku bantu bose, ariko ku bana no ku bakuze bikaba akarusho.
Hifashishijwe igitabo « MENYA AMABANGA Y’UMUBIRI WAWE, ni imbarutso y’ubuzima buzira umuze » cyanditswe na NYAMPATSI Emmanuel
Imbuto na Dessert bikwiye kuribwa mbere y’amafunguro
Shyiraho Igitekerezo!
Subscribe to: Post Comments (Atom)


text:
Abikorera bo mu karere ka Rulindo barasabwa guhuza imbaraga n’ubushobozi bafite bagashinga imishinga mini kandi yunguka.
Mu karere ka Rulindo habarizwamo abikorera bakora imirimo itandukanye ibateza imbere.
Ariko usanga abenshi harimo abakiri banyamwigendaho mu byo bakora, batifatanya n’abandi ngo bazamurane nkuko bitangazwa na bamwe mu bikorera bo muri aka karere.
Niyigena Francois ni umwe mu bikorera bo muri aka karere ukorera muri koperative itunganya kawa mu murenge wa Tumba, avuga ko gukorera hamwe bituma abakiri hasi mu mikorere yabo nabo bazamuka ariko ngo hari abatabikozwa.
Yagize ati “Gukorera hamwe nibyiza ariko muri aka karere haracyarimo abigira ba nyamwigendaho usanga bakora bonyine yewe badashaka no kwiyandikisha mu rugaga rw’abikorera( PSF) ariyo mpamvu usanga babandi baba bagitangira agera hagati agacika intege kuko yabuze umuzamura bityo akabivamo.
Usibye kwanga kwihuza n’abandi ngo bazamurane ngo usanga batinya imisoro yakaba izamura igihugu bityo bagakomeza gukora bwihishwa ,yewe n’ibyo bakora ntibigaragare nkuko bitangazwa n’uhagarariye urugaga rw’abikorera mukarere ka Rulindo, Ndoli Ildefonse.
Ndoli yagize ati “ iyo urebye usanga hari abikorera mu ri aka karere bagitinya imisoro ariko siko byakagombye kugenda niyo mpamvu usanga hari abagikora bonyine badashaka gukorana n’abandi.”
Abikorera n’ubwo bashishikarizwa gukorera hamwe mu rwego rwo guhuza imbaraga ngo ntibabura imbogamizi zahato nahato bahura nazo zibabuza gukoracyane bakiteza imbere uko babishaka.
Izo mbogamizi ni nko kuba bafite ubumenyi buke mu gushora imari idashingiye ku buhinzi ndetse n’imikoranirire itanoze hagati yabo n’ibigo by’imari ugasanga inguzanyo ziratinda yewe izindi zikabura burundu.
Umuyobozi wungirije ushinzwe ubukungu mukarere ka Rulindo Murindwa Prosper avuga ko akarere katazahwema kunganira abikorera kuko ahanini mu bijyanye nimari nibo bagateza imbere.
Murindwa akomeza avuga ko hagomba gukorwa ubukangurambaga mu bikorera kugirango bamenye akamaro ko guhuza imbaraga mu rwego rwo kuzamukana mu iterambere ntawe usize undi.
Ibi kandi bishimangirwa n’umuyobozi w’intara y’amajyaruguru Bosenibamwe Aimé we uvuga ko kugeza ubu nta muntu wakabaye agikuruzwa imigozi ngo yifatanye n’abandi mu bikorwa by’iterambere.
Ati “ Akarere ka Rulindo njye navuga ko kavuye i buzimu kakajya i buntu kuko ni akarere kari inyuma muri byose,ariko aho kageze naho kwishimirwa,byose byakozwe n’abagatuye kandi abagatuye ntabandi n’abikorera barimo.”
Bosenibamwe akomeza agira ati “ ntawe twakabaye dukuruza imigozi ngo yifatanye n’abandi,singombwa gutangirira ku mishinga minini utangirira ku muto ukageraho kazabyara wawundi munini .”
Uyu muyobozi akomeza avuga ko abikorera bato bajya biyambaza BDF mu kubategurira imishinga inonosoye kuko abenshi bakunda kubura inguzanyo bitewe n’imishinga baba bakoze itanoze.
Usibye kuba bakwihuriza hamwe bagakora ,abikorera kandi bashishikarizwa kujya bigira kubandi mu rwego rwo gukomeza guhanga imirimo mishya aho batuye.
Kugeza ubu mu karere ka Rulindo habarizwa abikorera ibihumbi 3 hakaba hari gukorwa ubukangurambaga bwo gukomeza kujya mu rugaga rw’abikorera kuko hari abatariyandikisha ,kubufatanye n’akarere ndetse n’ikigo gishinzwe imisoro.


text:
Umuhanzikazi mu ndirimbo zo kuramya no guhimbaza Imana Uwitonze Clementine bakunze kwita Tonzi,yiyemereye ko ajya ajya mu kabyiniro hasanzwe hagibwa n’abakunda indirimbo zizwi nk’iz’isi.
Umuhanzikazi mu ndirimbo zo kuramya no guhimbaza Imana Uwitonze Clementine bakunze kwita Tonzi,yiyemereye ko ajya ajya mu kabyiniro hasanzwe hagibwa n’abakunda indirimbo zizwi nk’iz’isi.
- Tonzi ngo ajya mu kabyiniro ku mpamvu zitandukanye
Mu kiganiro na Magic Fm cyo ku gicamunsi cyo kuri uyu wa Gatanu taliki 20 Ukwakira 2017,Tonzi yabajijwe niba yakwemera kujya muri Club,maze avuga ko ajya ajyayo ariko kubera impamvu zitandukanye.
Zimwe muri izo mpamvu zimujyana yo,yatanze ingero z’uko hari igihe abana bo mu muryango bashaka kujyayo akaba yabaherekeza mu buryo bwo kubarinda cyangwa se akaba yajyayo mu buryo bw’akazi gashingiye kuri kompanyi akoramo ikora ibyerekeye umuziki,ariko nanone ngo ashobora kujyanayo n’abashyitsi be baba babimusabye wenda baturutse mu bindi bihugu.
Uyu mukozi w’Imana avuga ko uwamubona yagiyeyo kandi ari umukristo,ngo ntiyakamuciriye urubanza kuko nta kibi yaba yakoze yongeraho ko kami ka muntu ari umutima we bityo rero ngo kujyayo sibyo byasobanura ko adakijijwe.
Aha yatanze urundi rugero ko hari igihe abantu batari abarokore,bashobora gukorera ubukwe mu rusengere kandi ntibiba bisobanura ko bakijijwe.Ibi rero ngo ni kimwe mu bisobanura ko niyo yaba agiye muri ako kabyiniro aba afite umutimanama we kandi n’ubundi nta bibi aba agiye kuhakorera.
Yemeye ko ashobora no kubyina bitewe n’imimerere arimo icyo gihe(Mood).Aha niho yahereye avuga ko agize amahirwe n’indirimbo ze zajya zicurangwa muri utwo tubyiniro bityo zigatanga ubutumwa bwiza.
Tonzi asanzwi azwi mu ndirimbo za Gospel zitandukanye.Muri izo harimo iyakunzwe cyane yise humura,Witinya,ijambo ryawe n’izindi zitandukanye.Tubibutse ko asanzwe ari mu kanama nkemurampaka mu irushanwa rya PGGSS.
- Tonzi ni umwe mu bagize akanama nkemurampaka muri Guma Guma
Ibyo byigeze guteza impaka muri rubanda aho bamwe bemezaga ko bidakwiye abandi bakavuga ko nta kibazo kirimo.
Ibitekerezo
Nta murokore ujya mukabyiniro. Ahubwo mumwitege muminsi mike araje abereke uwariwe. Azaba nkaba Mani martin naba Nyamitari Kanda hano umusubize
ujye ubanza wirebe mbere yo gucira abandi urubanza kd kami kamntu ni umutima we Kanda hano umusubize
Hari ikintangaza kuki iyo bavuze ibyabarokore cg ibya ba pasteri babandi batemera kuvuka 2, batemera kubatizwa ngo babatijwe bakiri ba bebe ibyo birahagije, aribo bandika cyane? Reka mbibarize ku rokoka ni iki umurokore nuwutari umurokore batandukaniye he? Nshimye uwaduhaye 2Timothe 3:1, nahise ntekereza zaburi ya 1:1 ndibaza ko benshi bayibutse nkanjyengo"psaume1 :1 Hahirwa umuntu udakurikiza imigambi y’ababi, Ntahagarare mu nzira y’abanyabyaha, Ntiyicarane n’abakobanyi." ntawe nciriye urubanza, murumva ko hahiriwe UWAVUYE MU KABARE NAKO KA KAMUVAMWO. HARI GOSPEL YATEYE YABO BADAMU(JYEWE NDIBAZA NIBA KOKO BAZIRIRIMBA NGO ZIFASHE ABANTU GUSENGA),ariko igisubizo niki abari mu kabare zishobora kuba nezereza nubundi nabonye basigaye babivanga vanga(ni studio,ni star,ni inyogosho cg look byose byarivanze. ....ubundi gukizwa ni ugukira ibwisi ni byaha none abo birirwa barwana no gusa nabisi, ngo bagiye mu mahanga basanga aba ririmba gospel ba bastars ngo kuki bo batababa, ahaa ibwa yiganye inka guta amase mu rugo irabizira, mu mahanga hari abakora gospel ari abatinganye kandi bari barigeze abagabo/abagore ariko ngo nta munyenga basanzeyo----ayiyitirira gospel ariko atari gushiramwo izina Imana ntaho wakoresha iyo ndirimbo uriho usenga(umva indirimbo za Aime U, wumve iza Simoni Kabera, Israel, cg Gaby nubwo afite nke ari mu bakobwa/damu bubaha indirimbo baririmbiye Imana, kiretse izo nabonye zo muri america bakora PUB zimodoka zihenze....hari izitwa rero yelelee....na shituka..zabo bagore...NAKO NGO NI MODERNE GOSPEL ariko intumwa Paul yavuze ngo"Kandi ntimwishushanye n’ab’iki gihe, ahubwo muhinduke rwose mugize imitima mishya, rom12:2"(niko jye mbibona, nakwigisha nabanjye, kandi nta mushitsi wanjye najyana mu kabare kuko uwuje iwanjye mwifuriza ibyiza gusa, ko yakizwa nawe akava mu by´isi no kurwana n´ibigezweho. Kanda hano umusubize
Ibyo byose muvuga nubusa. Igihe kirageze cyo kuva mumagambo mukajya mubikorwa kuko aribyo bizabajyana mwijuru. Tonzi ntakosa narimwe yakoze mubyo mumushinja kuberako atayindi Mana yiremeye munzira ze zose. Abonabo bihaye gucira imanza abandi nibabanze bakure I migogo iri mumaso yabo babone gutokora abandi. Kanda hano umusubize
Ariko ndumva kuririmba indirimbo zihimbaza Imana ntaho bihuriye no kuba umurokore! Ahubwo imirimo umuntu akora niyo igaragaza uwo ari we! Ariko twe guca imanza hari umucamanza mukuru uzaducira imanza kandi twese uwadusuzuma ntiyabura ibitagenda neza Kanda hano umusubize
twirinde guciran'imanza ijambo ry'imana ritugir'inama yokutifatanya nabatizera mbesegukiranuka nogukiranirw byafatanya bite?cyangwa umucyo n'umwijima byabanabite 2 abakorinto6:14-16 ikatubwir'imicoyabo ubusambanyi ubujura irari ubusinzi ubuhehesi 2 abagaratiya 5:19-26 Kanda hano umusubize
Mfashe akanya ngo nandike kugira ngo mbamare impaka. si byiza gucira umuntu urubanza. Gucira Umuvandimwe urubanza ko adakijijwe uba ubaye UMUFARIZAYI. aba Ni bo bahoraga bacira Yesu urubanza ngo ASANGIRA NABANYABYAHA, NGO AVUGANA NABANYABYAHA, NGO ARYA ADAKARABYE, NGO AVUGANA N'ABAGORE, NGO AKIZA AMASHITANI AKORESHEJE AMASHITANI.... none Namwe Ndabona mufashe umwanya wanyu ngo murimo muratuka TONZI. TONZI mumuhe Amahoro, kuko ajya gukorera Yesu si mwe mwamujyanyeyo. Niba Yesu yarasangiye nabanyabyaha akabahindura abarokore [aho kugira ngo abe ari bo bamwigarurira] kuki TONZI We atajya mu rubyiniro Maze abamubona nubwitonzi bwe, abumva ijambo rye, bose bagahinduka? TONZI simuzi, Namwe abamuvuga nabi mwese simbazi ariko mumuhe Amahoro. CHRISTINE, JEANNE, ALBERT, AUSTIN, BUROKO, HAGUMA,... ntimukabone ibintu byose mu ruhande rubi gusa (negativists), Mujye mugerageza no kubona Icyiza mu muntu (POSITIVISTS). Kanda hano umusubize
Njye Tonzi ndumufanawe ibyo yavuze ndabyemera kami kumuntu numutima we hari abiuita ko arabarokore kandi barusha abisi nkuko babyita gukora ibyaha Kanda hano umusubize
Mujye mwirinda gucira abantu imanza mugendeye ku marangamutima yanyu. Imana niyo mucamanza w'ukuri. Tonzi kuba ajya mu kabyiniro ni uburenganzira bwe kandi afite ubwenge Imana yamuhaye bwo guhitamo ikibi n'ikiza. Kuba umurokore si ukwirirwa ugendana bibiliya mu ntoki cyangwa kwirirwa mu nsengero. Kuba umurokore ni ugukora neza."Righteousness". Simbona ikibi kirimo gusohokana n'inshuti n'umuryango wawe mukajyana aho mushaka mugamije kwishima no gusabana, mutagamije ikindi kintu kibi. Kanda hano umusubize
Ntabwo gukora neza bikugira umurokore nshuti yanjye ,gusa icyo uvuze cyo nemera nuko abantu bakwiriye kwirinda guca imanza. Kanda hano umusubize
Gukizwa bisobanura iki ? Kanda hano umusubize
nta mbuto z'umwuka wera mbonye my kabyiniro ahubwo in imirimo ya kamere gusa gusa Kanda hano umusubize
azajye yirinda(.......+akabyiniro) niba yumva ashaka kuba umurokore Kanda hano umusubize
Nunva ntawaceza abami2nakoreritorerocg akabyiniro Kanda hano umusubize
Nunva ntawaceza abami2nakoreritorerocg akabyiniro Kanda hano umusubize
Uyu muntu uvangira abantu na verse biblique zidasobanuye neza yabuze aho avuga ubutuma.akwiriye kugabanya aravanga Kanda hano umusubize
2 Timoteyo 3:1- Kanda hano umusubize
Sha urimo uragenda ugaragaza ko indirimbo zawe ari umuziki. Ngo tuzabamenyera k,umbuto bera. Ubwo se abana bawe nubarera mu nzira y,Imana ntubereke ibibi bikorerwa hariya n,imyuka irangwa hariya,wibwira ko bazinjirayo iyo myuka ikabatinya?Satani ntawe atinya Kanda hano umusubize
Sha urimo uragenda ugaragaza ko indirimbo zawe ari umuziki. Ngo tuzabamenyera k,umbuto bera. Ubwo se abana bawe nubarera mu nzira y,Imana ntubereke ibibi bikorerwa hariya n,imyuka irangwa hariya,wibwira ko bazinjirayo iyo myuka ikabatinya?Satani ntawe atinya Kanda hano umusubize
Mbega mbega we!!!!!!! Umva nkubwire, ibi ni ibihe byanyuma!!!!!! Ibihe byaricanze kweli!!!!!! Mesa kamwe sha!!! Emera ukorere Imana cga ukorere iy,isi. Konja cga ubire. Iyo satani yateye umuntu atangira gushyigikira amafuti arimo. ukagenda buhoro buhoro ukazashiduka byararangiye!!!! None wambwira ute ukuntu ujya mukabyiniro,huzuye akaborerwe,ubusambanyi,iwabo w,imyuka mibi yose!! Iyo ubyina,ubyina iyihe???? Aradusaba ngo// tuze mu maso ye tumushima, mwinjire mu marembo tushima no mu bikari bye tumwambaza//.Zaburi:100:4. Ntituri abu mwijima ahubwo turi ab,umucyo. Hariya se winjira mu marembo yande? Ese uba uri mu mucyo koko? Ngo twirinde,Ese iyo uriyo upfuka amaso n,amatwi? Yesu aje ubwo, wumva yakwinjira mu kabyiniro kugutwara.Nta muntu utunganye,ariko turabiharanira, mu ntege nke zacu niho atwiyerekera. Niba uhura nizo ntege nke reka kujya mu kinyamakuru kuzamamaza Yesu ngo yirirwaga abwiriza bwakwira akajya k,umusozi gusenga.Akabyiniro nugushimisha uyu mubili uzabora ariko ntacyo byungura ubugingo. Kanda hano umusubize
Umurokore se wahe?mwagiye mureka kwirirwa mwishyira imbere ko IMANA ariyo nyambere yonyine. Kanda hano umusubize
Abantu benshi biyita ko ari ABAROKORE.Bibwira ko kutanywa inzoga,kutajya mu kabyiniro,hanyuma ugafata Bible ukajya gusenga,ugaha Pastors icyacumi,ngo nibwo burokore.Ntabwo aribyo.Ibi byitwa "kugira ishusho yo kwera" (godly appearance).Muli Matayo 24:23,havuga ko ku Munsi w'imperuka,umuntu azamenya ko arokotse,igihe imana izica abantu batumvira imana wowe ukarokoka.Soma Yeremiya 25:33.Ikindi kandi,YESU yasomaga ku nzoga nkuko tubisoma muli Matayo 11:18,19.Mwibuke ko yatanze inzoga mu bukwe bw'i KANA,nubwo abiyita abarokore babeshya ngo ni Umutobe yatanze.UMUKRISTU nyakuri,ni umuntu wigana YESU,agakora ibyo yasize adusabye. Yasize adusabye kumwigana,tugakora umurimo nawe yakoraga wo KUBWIRIZA abantu (Yohana 14:12).Niyo mpamvu natwe tumwigana,tukajya mu mihanda no mu ngo z'abantu tukabwiriza.Ariko twabanje kwiga Bible,iraduhindura,tuba abantu beza. Kanda hano umusubize
Urakoze Haguma.Kwiyita umurokore,ni ukwiyemera.Bible ivuga ko nta muntu numwe udakora ibyaha (Umubwiriza 7:20).Bible ivuga ko umuntu uzihangana akageza ku mperuka,niwe uzitwa UMUROKORE (Matayo 24:23).Nta muntu numwe uzi ko azarokoka ku Munsi w'imperuka,ubwo imana izica abantu bose bakora ibyo itubuza.Bisome muli Yeremiya 25:33.Amadini yose ariyemera,akavuga ko imana iyemera.Nyamara Bible yigisha ko amadini hafi ya yose ajyana abantu mu kurimbuka kuko akora ibyo imana itubuza kandi akigisha ibinyoma (Matayo 7:13,14). Kanda hano umusubize
tonzi se ni umukizwa? Kanda hano umusubize
Ngaho mu kwamamaza primus, ngaho mu tubyiniro, hanyuma ngo umuntu ni umurokore. Namese kamwe yerure ntakikingirize idini ngo abeshye abantu. Mu tubyiniro ni mu ndiri ya satani nta kiza kibayo. Uhararikiye wese satani iba yamushoboye. Kanda hano umusubize
Nashaka ajye ajya mukimasusuro ni byashara ni ni Diro bibereyemo ntawarushaga Lusiferi kuririmira Imana ubu arikwihanga murabo bayita ngo nabakozi b'Imana bakomeze barindagize abantu ubundi Yezu asange twibereye mururwo rurindagiro?? araje ahembe mwenabo. Kanda hano umusubize
Tonzi si umurokore Kanda hano umusubize


text:
Koko muvandi wiyemeje kwitwikira ijoro?
Ukibaho Muvandi, Nizere ko uri aho umeze neza. Ariko ngo gahunda yawe ni ntugasaze. Ngo wakaniye kwikinga abayobozi, ukigondera akazu ku mugoroba no muri weekend kandi icyangomba shwi.
Nonese reka nkwibarize tiwamenye ibyabaye kuri Karoli, Ntiwumvise ibyabaye i Kinyinya kwa Georges no ku Muhima kwa Kalipofori. Ntiwumvishe ibyabaye Nyamasheke ko abashatse kubangamira abari baje gusenya babiguyemo? Ubwo uri mu biki koko? Urashaka guhomba gusa.
Yewe njye mbona utinyuka kabisa!! Ariko ubwo wakaniye reka nkugire inama y’ukuntu uzabyitwaramo kigabo.
Ibyo ari byo byose uremeranya na njye ko utazubaka ngo urinde urangiza nta muntu ubibonye.
Reka nkwereke abantu bashobora kuzakubera intambamyi nibaramuka bakora inshingano zabo neza nk’uko babirahiriye igihe mubatora. Ubundi turebe icyo twakora.
Duhere mu mudugudu, wibuke ko harimo komite nyobozi igizwe n’abantu batanu, ubwo uzubaka urangize basi n’ushinzwe umutekano atahageze ngo abibone?
Wibuke ko mufite abajyanama b’ubuzima nabo hafi bane, ubwo hazabura n’umwe ujya gutanga imiti kwa wa muturanyi wawe ngo abibone?
Harya mwe ntimufite komite y’ubudehe, nayo ni abandi batanu hafi, uzabaca he koko ?
Kubitaho abahagarariye urubyiruko bo mu mudugudu wanyu, abo 5 ;
Ntiwibagirwe DASSO zo mu mudugudu wanyu nazo ni nka 6, ubwo hazabura nka babiri banyura aho ku irembo batashye babone ko uri kubaka ngo bakubaze ibyangombwa ?
Njya numva bavuga ngo wakubaka nijoro, wibuke ko buri kwezi wishyura igihumbi cyo kwishyura inkeragutabara, zikora nijoro, uzabaca he ? Na bo ni nka 6 ;
Wibuke ko hari n’abagiye ku rwego rw’akagali n’umurenge batuye mu mudugudu wanyu ;
Wibuke na wa mugabo uba muri Njyanama y’Akarere atuye haruguru y’uwo muhanda unyura iwawe. Ubwo azabura rimwe ahura n’izo kamyo zizanye ibikoresho ?
Ngaho mbwira, tubaze abantu hafi 30 banyura hafi y’aho wubaka umunsi ku wundi. Ese uzabigenza ute ngo batabimenya? Ese ubundi ubwo batabimenye baba bakora ibyo batorewe?
Reba nawe gusiza ntibizagutwara munsi y’iminsi 4. Ubwo bazaba batarabibona koko?
Nonese amabuye ya fondasiyo uzayazana mu ishashi, kandi zaraciwe. Uwakunyereka uri kuyazana. Bazakubona tu, uyazana, bamwe bakugire inama ubime amatwi. Wabona uzabaha akantu, bamwe bakemere abandi bakange.
Tuvuge ko ubacitse mu kuzana amabuye. Ubwo uzamena imicanga n’amasima, ba bantu bose 30 barenga wabambitse fume za gute ? Urazamutse ugeze kuri rento.
Sibwo ikamyo igarukanye amabati n’imbaho zo gukora charpante. Utambeshye koko n’ubu nta na DASSO wari wahaca ngo aguhabure? Nta nubwo umuyobozi w’Akagari arakubaza ati ibyangombwa biri he byo kubaka wahawe?
Niba ugeze aho ibintu ni bibiri:
Icya mbere ni uko Inzego mwatoye mu Mudugudu n’akagari zirasinziriye bihagije ku buryo n’uwashaka yabafatana akagari ntibazabimenye. Ushatse wakubaka na stade iwawe, abo ntacyo bazagutwara. Abo bayobozi njyewe nabeguza bikagira inzira.
Icya kabiri ari nacyo gikunze kuvugwa ni uko abakugeze ho mbere, wabahaye akantu bakajya bagukingira ikibaba ku bandi bababeshya ko ufite ibyangombwa.
Ariko se nshuti, ubwo bizakomeza gutyo kugeza ryari ?
Reka dukabye tuvuge ko nk’abantu 8 bagize intege nke ukabashukisha akantu. Buri wese ubwo ni nka 30,000 ugashyiramo n’ibifi binini bisaba nka 50,000. Byibuze bizagutwara nka 400,000 Frw.
Hanyuma se iyo nzu ifite agaciro kangana iki utangira inyoroshyo ingana gutyo. Wibuke ko hari abandi hafi 22 mutaravugana, kandi bamwe muri bo bazi impamvu biyamamaje, bazi ko bagomba kukurinda igihombo.
Nibagera aho bakagutanga uzavuga ngo hari abo nahaye none aba bararakaye ko ntabahaye ? Uzabona ayo ubaha bose ra ? Nibayanga se uzabigenza ute ? Ese Akarere nikaza muri contrôle, Mayor uzamuca he ? Abo wahaye bose ko bazakwihakana, cyane cyane ko akantu burya nta nugatanga ngo bamuhe resi ?
Dore ingaruka zizakubaho rero :
Nta na rimwe uzaryama ngo usinzire kuko uzi ko isaha n’isaha bashobora kuza bakagusenyera inzu warayujuje wiyushye akuya ;
Bamwe wahaye burya nabo hari igihe bakubitwa na crise bakibuka ko hari umuntu wubatse nta byangombwa. Akagaruka akakubwira ati mpa and cyangwa se …. Ukaba umuhaye andi ?
Uko kuba ku nkeke bituma nta n’undi mushinga muzima utekereza kubera guhora uhangayitse.
Inama nziza muri make ni ugushaka ibyangombwa ukemera bikaguhenda bikanagutwara igihe aliko ukubaka ubifite. Kandi ikigaragara ni uko bishoboka.
Nihagira ukugora, dore ko nabo babaho, hamagara polisi cyangwa umuvunyi, ubabwire ko hari umuntu uri kugushyiraho amananiza kugira ngo abone uko akwaka ruswa. Yewe, bazazana ibyuma bamugufatire kandi icyangombwa ukibone bidatinze.
Abayobozi na bo barebera umuntu ari kwishyira mu gihombo kugira ngo bazabone uko bamukuraho akantu nyuma, numva atari abo kuzatugeza muri 2020. Abamenyekanye bajya babivamo bakajya mu bindi bijyanye n’umuhamagaro wabo.
Njye nanasaba inzego z’ubuyobozi zacu ko bajya bakora iperereza ryimbitse. Umuyobozi ugaragayeho kuba yarabimenye, ntibigaragare ko yagiriye inama uwubaka, cyangwa ntagire icyo akora ngo ubuyobozi buhagarike umuntu ataragera aho igihombo kiba gikabije, uwo nawe yagombye kweguzwa ndetse akanakurikiranwa. Bitihise aba yarariye ruswa cyangwa se aba ari umugambanyi, ari umugome ndetse aba yanga igihugu n’abagituye, ku buryo agishora mu gihombo gikabije.
Virgile Uzabumugabo
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Nukuri njye nawe turemeranya. Ubusambanyi icyambere nicyaha.ikindi kirenze byose gikorerwa imbere mumubiri kdi ijambo ryimana rimbwira neza riti imibiri yacu ninsengero zuwiteka ubwo rero iyo usambanye uba uri kwanduza inzu yuwiteka.nibyo koko imana iracyari kuntebe yimbabazi ese umunsi yayihagurutseho abanyabyaha byumwihariko abasambanyi muzajyahe? Twubahe imana twubahirize namategeko yayo twirinde kwitwara nkabantu bikigihe twubahishe uwiteka imana isumba byose.Amen
tuyisenge jean de Dieu - 18/11/2017 saa 13:15


text:
Kuri uyu wa Kane tariki ya 22 Kamena 2017, umugabo witwa Ntawuhiganayo Jean Damascene wo mu mudugudu wa Nyakabingo, akagari ka Nemba, Umurenge Rweru, ho mu karere ka Bugesera, yishe umugore we witwa Ayingeneye Jeane D’Arc amukubise ubuhiri mu mutwe maze nawe ahita arya ikinini cy’imbeba arapfa. Intandaro yabyo ni uko umugabo yamushinjaga kuba yarabyaye umwana utari uwe.
Umuvugizi wa Polisi mu Ntara y’Uburasirazuba, IP Jean Bosco Dusabe yabwiye ikinyamakuru Ukwezi.com ko Ntawuhiganayo Jean Damascene yishe umugore we maze nawe agahita arya ibinini by’imbeba agahita apfa.
Yagize ati “Nibyo koko uyu mugabo Ntawuhiganayo yishe umugore we Ayingeneye amukubise ubuhiri mu mutwe, amaze kumwica nawe ahita arya umuti w’imbeba nawe arapfa. Byatewe n’amakimbirane yabaga muri urwo rugo kuko umugabo yahoraga amushinja kuba yarabyaye umwana utari uwe.”
IP Dusabe akomeza ahamagarira abashakanye kwirinda amakimbirane yo mu ngo kuko usanga akenshi amaherezo ateza ibyago mu miryango birimo kwicana cyangwa guteza ibindi bibazo bigira ingaruka zikomeye mu miryango.


text:
KWIRINDA VIRUS ITERA SIDA :
Nk'uko bigaragara mu bushakashatsi bunyuranye, 75% by'abantu bandura virus itera SIDA bayabandurira mu gukora imibonano mpuzabitsina, akaba ari yo mpamvu Islamu yakumiriye inzira zose zatuma abantu bagwa mu gikorwa cy' ubusambanyi. Imana iragira iti :
"Muramenye ntimuzegere ubusambanyi kuko ari amahano n'inzira mbi iganisha abantu mu kurimbuka".
QOR'AN 17:32
Na none Intumwa y'Imana igaragaza ko ubusambanyi bufite ingaruka n'inkurikizi mbi kuri sosiyete, igira iti: (Igihe ubusambanyi buzagaragara mu bantu bakabwamamaza ku mugaragaro, bazagerwaho n'ibyorezo ndetse n'indwara zitigeze zibaho ku bababanjirije).
Islamu mu rugamba rwo kurwanya virus itera sida. Islamu ishyigikira politiki ngenderwaho yo ku rwanya Virusi itera SIDA, ibyo kandi ntibyabura kuko Islamu ari idini yateganyije gahunda zose z'ubuzima n'ibyo bukenera. Kuko SIDA ari ikibazo cyugarije isi, birumvikana ko Islamu itabura mu rugamba rwo guhangana nayo, ni yo mpamvu Islamu ishyigikira ingamba n'inzira zashyizweho mu buryo bukurikira:
GUTOZA(UBURERE) :
Iyi nzira Islamu irayemera ndetse ikanayishimangira cyane, kuko ishingiye ku kwigisha no gutoza abantu bakamenya ububi bwa Virus itera SIDA, inzira yanduriramo n'uburyo bwo kuyirinda, ibyo bikabaha guhindura imyifatire. Ibi bishimangirwa n'inama Intumwa y'ImanaMuhamadi (Imana imuhe amahoro n'imigisha) yagiriye umusore umwe waje ayigana arayibwira ati "Yewe Ntumwa y'Imana ndagusaba ko wampa uburenganzira bwo kujya nsambana, abari aho baramucyaha bati : ceceka wamusore we ibyo ni ibiki ubajije! Intumwa y'Imana iramunbwira iti: igira hino, umusore yegera Intumwa y'Imana maze iramubwira iti: ese ibyo wifuza gukora, wifuza ko byakorerwa umubyeyi wawe? Umusore ati oya, Intumwa iti: Ese wa kwifuza ko bikorerwa mushiki wawe? Umusore ati : oya. Intumwa iti: ibyo wifuza ko hari uwa bikorera umukobwa wawe? Umusore ati: oya. Intumwa iti: ese wifuza ko byakorerwa bashiki bawe, umusore ati oya " Intumwa y'Imana iti "rero ibyo utifuza ko byakorerwa abawe, nawe ntukabikorere abandi". Maze intumwa y'Imana imurambikaho ukuboko kwayo imusabira ku Mana igira iti "Nyagasani babarira uyu musore, weze umutima we, unamushoboze kurinda ubwambure bwe".
Nyuma y'aho, uwo musore yarahindutse kuburyo atigeze yongera gutekererza ubusambanyi. Izi nama z'Intumwa y'Imana kuri uyu musore ziragaragaza ko inzira yo kugisha inama ari ingira kamaro kandi zinyura umutima bigatuma umuntu ahindura imyifatire ye.
KWIFATA :
Kwifata niyo nzira yonyine yizewe yo kurinda virus itera SIDA kurusha izindi nzira zose zikoreshwa. Ni yo mpamvu Islamu yayibanzeho cyane ndetse ntiyabujije abantu gusambana gusa, ahubwo yababujije no kwegera inzira zose zishobora kubagusha muri icyo cyaha, Imana yaravuze iti
"muramenye ntimuzegere ubusambanyi kuko ari amahano n'inzira mbi iganisha abantu mu kurimbuka".
QOR'AN 19:32
Kwifata no kwirinda ubusambanyi ni kimwe mu biranga abemeramana nyakuri, nk'uko Imana ibataka ibavuga ibigwi igira iti "Ni babandi bifata bakarinda ubwambure bwabo uretse kubo bashakanye, kuko nta mugayo babibonera". Na none Imana yagaragaje ibyaha abantu birinda igira iti:
"Ni babandi batabangikanya Imana, kandi ntibavutse abantu ubuzima bwabo babaziza bakanirinda ubusambanyi".
Qoran 25:68.
Na none Intumwa y'Imana yaravuze iti "uzarinda ururimi rwe n'ubwambure bwe mwijeje ijuru". Iyi mirongo iragaragaza ko kwifata no kwirinda ubusambanyi ari itegeko kandi bikaba ariyo nzira iboneye yo kwirinda virus itera SIDA, kuko mu busambanyi ariho yandurira kurusha ahandi, ubwo rero ubwirinze ahandi yahurira na SIDA ni hake cyane. Islamu kandi yanateganyije ibihano bya hano ku isi ku basambanyi n'abasambanyikazi, ukoze icyo cyaha atarashaka amategeko ya Kislamu (Shariat) amuhanisha gukubitwa inkoni ijana mu ruhame,
Imana ibishimangirwa igira iti
"Umusambanyi kazi n'umusambanyi bombi mubakubite inkoni ijana kandi ntimuzabagirire impuhwe igihe batandukiriye itegeko ry'Imana".
Qor'an 24:2.
UBUDAHEMUKA :
Iyi nayo ni inzira ikoreshwa mu ngamba zo kurwanya virus itera SIDA. Islamu itegeka ubu buryo. Nk'uko bigaragazwa n'imvugo nyinshi z'Intumwa y'Imana Muhamadi (Imana imuhe amahoro n'imigisha) muri zo hari aho yabajijwe ibyaha bikomeye maze irasubiza iti : "Icya mbere ni ukubangikanya Imana kandi ariyo yakuremye, ikindi ni ukwica umwana wawe kubera gutinya ko nta bizamutunga,ikindi cyaha gihambaye ni ugusambanya umugore w'umuturanyi wawe".
Na none Intumwa y'Imana iti : "Umugabo uzaca inyuma mugenzi we adahari Imana izamuteza inzoka nini ku munsi w'imperuka". Naho ku ruhande rw 'umugore uca inyuma uwo bashakanye,uwo nawe Islamu imutegenyiriza ibihano bihambaye nk 'uko bishimangirwa n'imvugo y'Intumwa y'Imana Muhammad(Imana imuhe amahoro n'imigisha) igira iti : ((Umugore wese uziyambura imyambaro mu rugo rw'umugabo utari uwe agamije ubusambanyi,Imana izamwambura icyubahiro)).
Izi nyigisho z'Intumwa y'Imana ziragaragaza ko guhemukirana ku bashakanye ari icyaha gikomeye muri Islamu, kandi bikaba imwe mu nzira yo kwanduzanya virusi itera SIDA, kuko hari igihe yayandurira aho yagiye maze akayizanira mugenzi we bashakanye. Akaba ariyo mpamvu muri Islamu hateganywa ibihano k'uwo ariwe wese waca inyuma uwo bashakaye, igihano cye kikaba guterwa amabuye kugeza apfuye, nyuma y'uko hagaragaye ibimenyetso simusiga byo gutatira igihango cy'abashakanye. Bityo rero kudaca inyuma uwo mwashakanye, ni imwe mu nzira zo kwirinda virusi itera SIDA Islamu yategetse mu kurinda ubuzima bwa muntu.
AGAKINGIRIZO :
Ni uburyo bukoreshwa mu kwirinda virusi itera Sida. Islamu rero yemerera abashakanye kugakoresha igihe banduye bombi cyangwa umwe muri bo, naho ku bagakoresha mu busambanyi igikwiye mbere y'ibindi ni ukubagira inama yo kureka ubusambanyi no kumenya ko ari icyaha gihambaye kandi kigira ingaruka mbi k'ubuzima n'imibereho rusange y'abantu. Islamu isanga agakingirizo atari kabi ubwako ntikabe n'icyaha ndetse n'ugakoresheje mu busambanyi ntabwo bimutuburira icyaha cy'uko yagakoresheje, ariko agumana icyaha cyo kurengera imbibi z'Imana.
GUSIRAMURA :
hashize ibinyejana birenga 14 islamu ishishikarije igitsina gabo kwisiramuza, inabishyize mu migenzo y'isuku kamere bagomba Kuzirikana nk'uko bishimangirwa n'imvugo y'Intumwa y'Imana igira iti "hari ibintu bitanu biri mu migenzo y'isuku kamere muri byo harimo gusiramurwa ku gitsina gabo".
Iyi mvugo y'intumwa y'Imana uyihuje n'umwanzuro w'ishami ry'umuryango w'abibumbye ryita ku buzima (WHO), aho ryemeje ko gusiramurwa ku bagabo ari bumwe mu buryo bwemejwe bwakwifashishwa mu ngamba zo ku rwanya virusi itera SIDA bukunganira ubundi buryo bwari busanzwe
bukoreshwa. Ibyo bigaragaza ko mu ngamba Islamu ikoresha mu kurwanya virusi itera SIDA harimo no gutegeka igitsina gabo kwisiramuza, ariko n'ubwo usiramuwe afite amahirwe menshi yo kutandura virusi itera SIDA nti bisobanura ko atakwandura. Ubushakashatsi ku mibereho y'abaturage n'Ubuzima (EDS:2005) bwerekanye ko abantu babana n'ubwandu bw'agakoko ka SIDA bangana na 3%. Abagore n'abakobwa akaba ari bo bibasirwa n'icyorezo cya SIDA kurusha abagabo. 75% by'abantu bandura ako gakoko gatera SIDA bakandurira mu mibonano mpuzabitsina n'aho abana 20% bakanduzwa n'ababyeyi babo igihe babatwite, bababyara cyangwa babonsa. Amabwiriza ya Ministeri y'ubuzima atanga ingamba zo kurwanya agakoko gatera SIDA n'uburwayi bwayo muri izi ngingo zikurikira:
-
Kwirinda SIDA hakoreshejwe Uburere bwiza, Kwifata, Ubudahemukirana ku bashakanye n'Agakingirizo ku bashakanye mu gihe umwe cyangwa bombi banduye kandi babigiriwemo inama na muganga.
-
Kwipimisha kugira ngo umenye uko uhagaze kandi ufate ingamba zijyanye n'igisubizo ubonye.
-
Kwirinda guha akato ababana n'ubwandu.
-
Kugana ibigo bitanga inama kandi bigapima ababyifuza
-
Gukangurira abagore batwite kwipimisha ngo bamenye uko bahagaze kandi bafate ingamba zituma bongerera abana bazabyara amahirwe yo kutavukana agakoko ka SIDA.
-
Gukangurira ababana n'ubwandu bw'ako gakoko kugana ibigo nderabuzima kugira ngo bahabwe imiti igabanya ubukana bwa SIDA kandi birinde kwanduza abandi.


text:
Burera: Ntibakeneye umuyobozi uzabasubiza inyuma
Sembagare yemeza ko ubumwe aribwo buzatuma batera imbere Abaturage bo mu karere ka Burera bavuga ko batifuza umuyobozi uzabasubiza inyuma kandi akarere kabo kari mu nzira y’amajyambere. Abanyaburera batangaza More...
Amasosiyete yunganira Polisi mu gucunga umutekano arakangarurirwa kunoza serivisi atanga
Minisitiri w’Umutekano mu gihugu, Sheihk Musa Fazil Harelimana,  kuwa 27 Nyakanga 2015 yavuze ko umwuga wo gucunga umutekano hakoreshejwe amasosiyete ari mushya mu Rwanda  ukaba ukiyubaka kugira More...
Nyamagabe: Kumenya abinjira n’abasohoka mu midugudu bizafasha gucunga umutekano
Kumenya abinjira n’abasohoka mu midugudu, bizafasha ubuyobozi bw’ibanze kurushaho gucunga umutekano, kuko usanga abatazwi ari bo bahungabanya umutekano cyangwa se baturutse no mu tundi turere. Kuri More...
Rusizi: Abikorera baratunga agatoki akanama gashinzwe gutanga amasoko ya Leta
Abikorera bo mu karere ka Rusizi baratunga agatoki akanama gashinzwe gutanga amasoko ya Leta muri ako karere aho bavuga ko abashinzwe kuyatanga bihererana na bamwe mubayobozi bo muri ako karere bifashishije ibyangombwa More...
Muhanga: Nta cyahindutse cyane ku buryo bwo kwakira amabaruwa y’ibiciro by’amasoko
Ubuyobozi bw’Akarere ka Muhanga buratangaza ko, hagiye gushyirwaho uburyo bushyashya bwo kujya bwakirwamo amabaruwa y’ibiciro ku bapiganira amasoko atangwa n’akarere. Umuyobozi w’Akarere More...
Huye: Umuyobozi udashaka kurara mu kagari akoreramo azasezererwa
Hashize igihe kitari gitoya abayobozi basabwa kurara mu mbago z’aho bayobora, ariko abanyamabanga nshingwabikorwa b’utugari two mu Karere ka Huye ntibarabasha gukurikiza iki cyemezo uko bakabaye. Mu More...
Nyabihu: Ahari ubuyobozi bwiza hagomba kuba na Serivise nziza: ushinzwe imiyoborere myiza
Imitangire ya serivise myiza, ni kimwe mu byihutisha iterambere kandi kikaba ishingiro ry’imiyoborere myiza. Ibi bikaba bitangazwa na bamwe mu baturage,bemeza ko aho u Rwanda rumaze kugera mu iterambere,haha More...
Nyabihu: Imirenge 2 yabonye abayobozi bashya
Nyuma y’aho abari abayobozi b’imirenge ya Bigogwe, Jenda na Muringa bahawe imirimo mishya mu karere, kuri ubu imwe mu mirenge bayoboraga yabonye abayobozi bashya. Abayobozi bashya n’ubundi More...
Nyaruguru: Ruswa ntiracika mu nzego z’ibanze
Bamwe mu baturage bo mu karere ka Nyaruguru baratangaza ko mu nzego zo hasi ku mudugudu n’akagari ngo hakiri ruswa, aho batunga agatoki abayobozi kubaka ruswa kuri gahunda ubusanzwe zigenerwa abaturage ku More...
Tugomba gukunda abo tuyobora kandi tukabaha agaciro-Minisitiri Kaboneka
Minister KABONEKA ABAYOBOZI MU NTARA Y’AMAJYEPFO Ubu ni bumwe mu butumwa Minisitiri w’ubutegetsi bw’igihugu, Francis Kaboneka, yagejeje ku bayobozi b ‘inzego zinyuranye zo mu Ntara y’amajyepfo. More...


text:
Nyanza: Abakuru n’abato barasabwa kuzitabira itorere ry’igihugu
Abantu b’ingeri zinyuranye bo mu karere ka Nyanza barimo abana, urubyiruko, ibikwerere n’amajigija barasabwa kwitabira itorero ry’Igihugu rigeze mu cyiciro cyaryo cya kabiri kijyanye no kumanuka rikegerezwa abanyarwanda aho bagiye bari mu midugudu, mu mashuri no mu nzego z’imirimo.
Ibi byasabwe mu nama yahuje abo bireba bose mu mirenge yose igize karere ka Nyanza yabaye tariki 13/11/2012 ku cyicaro cy’aka karere hagamijwe kurebera hamwe aho imyiteguro y’iki gikorwa igeze mu gihe bitegura kugitangiza tariki 22/11/2012.
Gutoza bizajya biba umunsi umwe mu cyumweru bimare igihe cy’ amezi 6 abatoza bakurikirana uburyo abatozwa bitabira hanyuma nyuma y’ayo mezi hakorwe icyegeranyo cy’abantu bitabiriye.
Ubwo bwitabire bazashyirwa ku kigeranyo cya 90% abageze kuri icyo gipimo bazahabwa icyemezo cyo kuba barakurikiranye neza inyigisho mu Itorero naho abari munsi yacyo bacyimwe nk’uko Kubwimana Florence, umukozi w’akarere ka Nyanza ushinzwe ibikorwa by’itorero ry’igihugu abyemeza.
Kubwimana avuga ko ibikorwa bitegura itangizwa ry’itorero ry’igihugu mu mudugudu birimo gukora ibarura no kubashyira mu byiciro bagashyirwa mu gitabo cyabugenewe, gukora urutonde rw’abatoza ba buri cyiciro, kubumvikanaho no kubaha inshingano.
Ibindi bikubiye muri iyi myiteguro ni ukugena ahazatorezwa buri cyiciro no kuhabatangariza hamwe no kugena ingengabihe ya buri cyiciro no kuyumvikanaho n’abo bireba bose.
Uyu mukozi w’akarere ka Nyanza ushinzwe ibikorwa by’itorero ry’igihugu asobanura ibizaba bikubiye muri izo nyigisho agira ati : “ Harimo inyigisho zijyanye no kurangwa n’ishyaka, ishema, ibigwi, kwiyubaha no kunyurwa, kureba kure no kwirinda hamwe no kwirinda kugendera ku marangamutimaâ€
Abitabiriye iyi nama yiga ku myiteguro y’itorero ry’igihugu mu midugudu bavuga ko bagiye gukurikirana uko intore zizashyira mu bikorwa indangagaciro na kirazira ziyemeje.


text:
Birababaje
Birababaje
ikizabakubwira !!!! ngo saa saba bagakinura ntibabaze uko byagenze ???? ubuse uretse nuruhinja rwa 13ans umugabo nyirurugo we ntataha ayo masaha agasobanura iyo yaraye cg hakabaho izindi reactions !!!! ngo niterambere harya cg ???? nzabambarirwa nge nzabahana nibanga mbakubite nihahandi !!! nta mpamvu yo korora ibibi !!!
Namwe mureke kurenganya ababyeyi!abana b’abakobwa benshi barananiranye ariko se uri umubyeyi wamuta??umwarimu iyo ajya gushaka indaya ikuze yarindaga yiyahura kuri ako kanyagwa azi ko kazamugwa amahoro?itegeko ni itegeko nirikurikizwe nta marangamutima muri ibyo. Ingirwabagabo zose na zo zumvireho nimwe muba mwiyahuye
HARI ABANA BIGIZE INDAYA KANDI BAZWI GUHERA KUMYAKA 10 (10ANS) BITYO IYO HAGIZE UMUSAMBAMYA NYUMA BAKABONAKO HARI ICYO BAMUKURAHO UMURYANGO URABYIHORERA, NAHO BAKIBURA NIBWO BAHITA BATERA INDURU ..... REBA NK’UYU HARI HACIYE IGIHE BURIYA WASANGA BARAMUCIYE AKAYABO ATAYABAHA BAGAHITA BITABAZA POLICE.
RWOSE POLICE IKORE ICUKUMBURA IZAMENYA IKIBYIHISHE INYUMA , NDETSE N’ABABYEYI BAZAHANWE KABONE N’UBWO URUHARE RWABO DIRECT RUTAGARAGARA IBAZE GUKINGURIRA INDAYA Y’UMWANA SAA SABA Z’IJORO.
GUSA NA MWALIMU AZAHANWE NK’UMUNYABYAHA WESE NIBIGARAGARAKO NAWE ARI MUBAGIZE URUHARE MU GUHINDURA UWO MWANA UMUGORE..... THXXXXX
Ubwo se uwo mwana yatashye saa saba z’ijoro akingirirwa na nde?
umwana se agira imyaka 13 yiga mu mwaka wa gatatu ari gusa? yatashye saa saba z’ijoro se ari ubwa mbere ababyeyi ntibamuhana/? yewe nawe ubwe nta burere afite n’ubundi mwari ararengana asanzwe ari ikirumbo
Ariko c koko ibi ni ibiki? nakurikiranwe, ni amahano
Gusa Birababaje . Kd Nababyeyi Bumwana Bafite Ikibazo Kimirerere .Nigute Umwana Ataha Sasaba Zijoro Bagakingura Nano Kubaza Ahavuye Hakarinda Hacaho Numunsi . Nabyo Mubikurikirane Neza Wasanga Harakagambane ?
yayaya mwalimu kurongora umwana pee!!! ntanisoni? ntakibazo psychologiqwe afite? kuki yica ahazaza huwo means kweli? "nubenguka umunyeshuri uzambike uniform umugore wawe"
Shya Nabo babyeyi Barabiftemwo Uruhara Umwana wa 13 agataha Nijoro saa Saba Bakamwugururira Mbega Indero yu R W A N D A...!!
Shya Nabo babyeyi Barabiftemwo Uruhara Umwana wa 13 agataha Nijoro saa Saba Bakamwugururira Mbega Indero yu R W A N D A...!!
Ibi bintu bishoboke Ko babanje kubyunga, babona bikomereye umwana, bakirwanaho, umwana wakoze sex akangirika ntakuntu yagera mu rugo ntubimenye, yaba agenda se
Mubyukuri , iyi nkuru uko yanditse ubwayo irimo ibintu byuwo mwana w’imyaka 13, bidasobanutse :
1). Umuntu yasambanijwe kw’italiki 25 - 6 - 2017.
2). Umwana wiga mumwaka wa 3 primaire utaha saa Saba Y’Ijoro murugo afite ababyeyi , ntibamubaze bati wari hehe cgse wakoragayo INI ngo babigirire amakenga yo kubishakashakisha umunsi ukurikiye .
3).umuntu wafashwe kungufu bigera naho yangirika ,akamara iminsi ibiri ataravuga ibyabaye yaryumyeho , yabona ingaruka z’ibibi zije nyuma ati reka mvuge kanaka. Aha wahatinda ukahatekereza.
N.B: kuba mwarimu afite imyaka 25 akanaba afite umugore batasezeranye mubyukuri aha biraganga iyihe shusho kunkuru ?
Police niperereze tuzaba twumva ikizavamo da....!
Ariko akarengane karagwira: Muri iyi nkuru ngo kwa muganga bemeje ko yamusambanyije akamwangiza bikomeye. Jye ndemeza ko muganga ibyo atabifitiye ubushobozi. Ashobora gusa kubona ko yasambanyijwe akanangizwa. Ariko uwabikoze mumenye ko atemezwa na muganga!
Ababyeyi ba none nta burere Batanga. Abarimu na bo wapi.
Ariko mbega ababyeyi weeeee..... Ubwo koko umwana w’imyaka 13 ataha ayo masaha iwabo bakamwihorera bo bumva koko umwana wabo nagira izindi ngaruka mbi... Bo batazaba babigizemo uruhare???
Uwo mwarimu akwiye guhanwa bikomeye .. Ariko abo babyeyi nabo ari njye nabaha ibihano... Nanjye ufite 20 ans.. Ndenza saa mbiri Mama akambaza niba narataye ubwenge??.... None nyumvira ngo saa saba kweli..... Police nayo yaragowe... Izajya ijya no kwigisha abo babyeyi batazi no kurera abana babo... Ahubwo bakaboneka bajya kurega gusa........ Icyo nahamya cyo ... Uwo mwana yapfuye mw’iterura.... Niyo mpamvu na mwarimu yafatiyeho...
Ariko mbega ababyeyi weeeee..... Ubwo koko umwana w’imyaka 13 ataha ayo masaha iwabo bakamwihorera bo bumva koko umwana wabo nagira izindi ngaruka mbi... Bo batazaba babigizemo uruhare???
Uwo mwarimu akwiye guhanwa bikomeye .. Ariko abo babyeyi nabo ari njye nabaha ibihano... Nanjye ufite 20 ans.. Ndenza saa mbiri Mama akambaza niba narataye ubwenge??.... None nyumvira ngo saa saba kweli..... Police nayo yaragowe... Izajya ijya no kwigisha abo babyeyi batazi no kurera abana babo... Ahubwo bakaboneka bajya kurega gusa........ Icyo nahamya cyo ... Uwo mwana yapfuye mw’iterura.... Niyo mpamvu na mwarimu yafatiyeho...
mwarimu urabe wumva kizwa namaguru uretseko urikibwa umwana nkuwo kumukaresa gusa waciye inyuma umugeni wawe niyompamvu bitagihiriye ninkumi zirirwa.zibibunza sha uuuuiu urikibwa kinogihe ikitabuze nibitsina tu
Aliko,umwana ataha. Ayo masaha ababyeyi bakabifata nkaho ntacyabaye!!!!!! Jye birambabaje, bunakeye ntibajya ku kigo kubaza........mbega weeeeee


text:
KANDA HANO UREBE VIDEO
Nta rugo rwubakwa nk’urundi. Buri rugo rugira ibyarwo. Ariko hari ibimenyetso bihurirwaho n’ingo nyinshyi byerekana urugo rugeze mu marembera. Ibi rero ni bimwe muri byo twabashije kubakusanyiriza.
1.Ntimugihuza
Mbere imigambi yose mwarayijyaga. Mugahuza muri byose. Ubu byarahindutse. Nta nakimwe mugihuza.Iki rero ni ikimenyetso ko urukundo hagati yanyu rwagabanutse/rwakonje ndetse ko urugo rwanyu rutari heza.
2.Ntimucyubahana
Kubahana hagati y’abashakanye ni ingenzi. Niba bigeze aho utacyubaha uwo mwashakanya cyangwa mwembi mutubahana,urugo rwanyu ni urwo gusengerwa.
3.Ntimukizerana
Umubano wose mwiza ushingira ku cyizere cyane cyane ababntu bakundana cyangwa bashakanye. Kuri ubu ikizere cyarayoyotse bitewe n’impamvu zinyuranye. Kubera ko nta kizere mufitanye,urugo rwanyu rero rwubakiye ku musenyi icyaza cyose cyaruhirika. Biragoye kubana n’umuntu utizera.
4.Akabariro ntikagiterwa
Mbere mushakana,ingingo y’akabariro(imibonano mpuzabitsina)yari yifashe neza. Ndetse katerwaga hafi ya buri munsi. Kuri ubu siko bikimeze. Imibonano mpuzabitsina isa n’itagikorwa. Ishingiro ry’urugo nk’uko dukunze kubivuga ryarirengagijwe. Mwabana mute mutuzuza inkingi ya mwamba y’urugo? Mwashakaniye iki se niba mudahuza urugwiro? Urugo rwanyu rugeze mu marembera. Gucana inyuma nicyo kizakurikiraho. SIDA n’izindi ndwara mubihaye urwaho.
5.Wishima iyo agiye
Iyo muri kumwe usigaye wumva utishimye/udatekanye. Iyo ateye intambwe avuye murugo wumva akanyamuneza ari kose. Yakandagiza ikirenge murugo ugasuhererwa. Ntago wabana n’umuntu utishimiye .Nacyo twagishyira mu biranga amarembera y’urugo rwanyu.
6.Hasigaye hari amabanga
Iki kigendana n’icyizere.Mbere ntacyo wamuhishaga.Ariko ubu telefoni yawe ntazi ijambo ry’ibanga ryayo,ntiyemerewe kumenya ibiyikorerwaho. Facebook n’izindi mbuga nkoranyambaga nazo ni uko,ijambo ry’ibanga ntiyemerewe kurimenya. Musigaye muhishanya byinshi. Buri wese asigaye yigirira amabanga ye ku giti cye.Wikwibaza byinshi,tabarira hafi. Ibintu biri kuzamba.
7.Akubeshya iby’amafaranga
Amafaranga cyangwa undi mutungo wose ugomba kuba uzwi na mwembi. Cyane ko abashakanye benshi bakunda gusezerana ivanagamutungo risesuye. Nubwo ariko mwabisinyiye,asigaye aguhisha imitungo. Ntukimenya uko bigenda. Wenda yafunguye n’indi konti utazi.Ibi nabyo bikwiye gukurikiranwa mu maguru magufi mugashaka uko mubikemura naho ubundi muragana habi.
8.Asigaye acuditse n’inshuti ze za kera
Mubana mwemeranyije urukundo kugeza ku iherezo ry’ubuzima bw’umwe cyangwa bwa mwese. Musezerana kuzakundana urukundo rumwe ntagucana inyuma . Kuri ubu byarahindutse. Abakobwa/abahungu yahoze acuditse nabo barasubiranye. Wowe ntugifite umwanya wa mbere n’ubwo mwashakanye.
9.Ntakiza wamubwira/yakubwira
Mbere mwajyaga inama mugafatanya guteza urugo imbere.Kuri ubu byarahindutse. Ntakizima yakubwira cyangwa wowe wamwungura.


text:
Nyaruguru: Abaturage barifuza ko manda y’umukuru w’igihugu yaguma ku myaka 7, nta mupaka
Ubwo itsinda ry’Abagize inteko ishinga amategeko ryasuraga abaturage bo mu murenge wa Ngera mu karere ka Nyaruguru muri gahunda yo kumva ibitekerezo byabo ku ivugururwa ry’ingingo y’ 101 y’itegeko nshinga rya Repubulika y’u Rwanda, bamwe mu baturage bagaragaje ko bifuza ko Perezida Paul Kagame yakomeza kuyobora u Rwanda mu gihe cyose agifite imabaraga, yaba atakibashije umusimbuye yakora nkawe nawe akabona ayo mahirwe.
Ni uruzinduko abagize inteko ishinga amategeko imitwe yombi bagirira hirya no hino mu gihigi bagamije kumva ibitekerezo bya bamwe mu baturage batabashije kwandika cyangwa ngo bigere ku cyicaro cy’inteko ishinga amategeko, mu gusaba ko ingingo ya 101 mu itegeko nshinga yavugururwa.
Nyuma yo kugaragariza abaturage batuye umurenge wa Ngera gahunda yahagurukije abagize inteko ishinga amategeko, Senateri Dogoteri Emmanuel Bajyana yahaye umwanya abaturage maze basobanura impamvu ibatera gusaba ko iyo ngingo yavugururwa, ndetse n’uburyo bumva byakorwamo.
Nyiraneza Rose umuyobozi utuye mu murenge wa Ngera akaba n’umuyobozi w’ikigonderabuzima cya Ngera yavuze ko abaturage bakurikije ibyiza nyakubahwa Paul Kagame yabagejejeho bifuza ko manda y’imyaka 7 yateganywaga n’ingingo ya 101 mu itegeko nshinga yagumaho ntigire umupaka, igihe cyosePerezida Kagame azaba akiyobora u Rwanda, hanyuma ngo mu gihe yaba atakibashije kubayobora undi wamusimbura ariko ukora nkawe , nawe akabona ayo mahirwe.
Yagize ati:†Dukurikije iterambere yatugejejeho, turifuza ko yakomeza kutuyobora, manda igakomeza ikaba imyaka 7 ariko ntigire umupaka kugeza igihe azaba atakibashije. Ikindi kandi n’undi wazamusimbura ariko akora nkawe, nawe akazahabwa ayo mahirwe, nawe akayobora kuri manda y’imyaka 7 ariko itagira umupakaâ€.
Senateri Emmanuel Bajyana yabwiye aba baturage ko ikigenza intumwa za rubanda ari ukumva uburyo bifuza ko ingingo ya 101 yavugururwa, hanyuma nabo bakazabigeza aho bigomba kugezwa nk’uko byagenze mu kugeza ubusabe busaba ko iyo ngingo yavugururwa aho bwagombaga kugezwa.
Ati:â€Turashaka ko mutubwira uko mwifuza ko iyo ngingo yavugururwa n’uko twayita, hanyuma tukazageza ibitekerezo byanyu aho bigomba kugera, nk’uko twabigenje ku busabe bw’uko yavugururwaâ€.
Senateri Bajyana kandi yavuze ko bashakaga no kumva ibitekerezo bya bamwe mu baturage batabashije kwandikira inteko ishinga amategeko cyangwa se ngo bigerere ku cyicaro cyayo, basaba ko iyo ngingo yavugururwa.
Kuri uyu munsi wa mbere abagize inteko ishinga amategeko bagiye mu turere bumva ibitekerezo by’abaturage ku buryo ingingo ya 101 mu itegeko nshinga yavugururwa, mu karere ka Nyaruguru hari Senateri Dogoteri Bajyana Emmanuel na senateri Jeanne D’Arc Mukakalisa, hakaba kandi Depite Sebera Henriette, Depite Muhongayire Christine ndetse na Depite Rucibigango Jean Baptiste.


text:
Mu minsi mike ishize inkuru nyinshi zicicikana mu binyamakuru byacu ku bakunda gusoma ni urubyiruko rw’Abanyarwanda boherejwe guhaha ubumenyi i mahanga hatari i Muhanga bakiga cyane yewe, u Rwanda tukigomwa byinshi maze abasore bagaruka akazi bahawe bati ‘ntitwajya gukorera icyaro!’ Mafene nabereyeho kubona. Nabanje guceceka kuko sinari nzi iyo bigana, ariko noneho ubwo maze kugira icyo mbitekerezaho, nanjye mureke ngire icyo nivugira. Naripfana gute? Ako kazi ubundi bakatwihereye ko natwe burya twakabasha?
Muti ‘ariko Mafene ko umaze iminsi utubwira ko ufite ak’ubukomvayeri ubwo urashaka akandi k’iki?’ Ayinya! Ubwo se urabuvuga ubuzi he? Ubukomvayeri si ikintu! Wari bwumve ubukomvayeri umuyobozi uyu n’uyu abuvugaho se? Bwari bwahangayikishe meya se? Ni nde bwahangayikishije? Ariko akazi k’ubuhinzi…Ubu tuzi ababyeyi n’abasogokuru bacu twakuze bakora…Aka kazi tuzi umuntu akora ariko ntabure guhaha ibyo ahinga abanze kugakora byababaje Perezida. Muzi icyo bivuga? Mafene nkeka ko atari akazi k’ubuhinzi aka tumenyereye cyane.
Mutumva mvuga ibi ngo mukeke ko wenda ubukomvayeri mbwanga! Reka reka ntawanga akazi kamutunze. Kereka nyine abana nka bariya numvise umusaza avuga ko bamubihirije..Wenda nyine wasanga barakuriye iyo mu bipangu cyangwa ibindi….wamenya ari iki? Reka nikomereze. Nkivuga ku bana banze akazi ubwo nari maze kubyumva aka gatwe kanjye katangiye kwibaza byinshi. Ni bya bibazo nkunda kwibaza nk’uko mubizi ariko nkabura ibisubizo.
Mafene nagorwa! Abantu boherezwa kwiga ahantu nko muri Isiraheli mu butaka bugatifu gutyo feke baza bakanga akazi? Abantu bigiye ku butaka bw’Imana ni ukuvuga ko nkurikije ibya wa mugabo washinze urukuta rw’Amasengesho n’amaganya mu Rwanda ku butaka buke n’amazi yavanye iyo…Na bo nahise nibaza ko bari baje kuba igisubizo cy’ubuhinzi bukorwa na benshi mu Rwanda ariko bugatunga bake.
Igisubizo? Mafene nawe wasetsa! Mbere yo kuba igisubizo se ku banyarwanda bose babanje bakaba igisubizo ku babohereje kwiga? MINAGIRI ya minisiteri ishinzwe ubuhinzi iti “Abana banyu banze akazi” Ubu erega nanjye ndimo kuko ni abana b’u Rwanda boherejwe nk’abacunguzi ku buhinzi mu Rwanda none banze gukora ibyo tubategerejeho. Niko sha nanjye Mafene reka mbabaze: Mushaka iki? Mushaka akazi ko muri Minisiteri cyangwa namwe mushaka kuzaba abaminisitiri? Abaminisitiri amagana n’amagana se bo babaho? Ikibazo Mafene nibaza!
Nkivuga ibyo kuba minisitiri n’akazi muri za minisiteri Mafene nanjye aba aba bana reka mbagarukire. Kera nari nzi ko umuntu uvuye kwiga i mahanga ahita aza mu Rwanda agahabwa akazi karyoshye! Sibyo se? Umpakanyije nababara kandi mbabaye naguha impamvu mvuze ibi. Niko ye; mu Rwanda ntidufite amashuri menshi yigisha iby’ubuhinzi? Ngaho za IZARI, ngaho ya yandi yo mu Ruhengeri na Butare …Mumbabarire nimba nibeshye kandi niho ubumenyi bwanjye bugarukira.
Abiga ubuhinzi muri aya mashuri yacu yo mu Rwanda bigira iki niba akazi kabonetse bisaba ko abagakora ari abavuye kwiga muri Isiraheli? Aya mashuri yacu se ho ntibigisha? Nanjye ndibaza! Kereka niba babapfunyikira amazi mu byo bigishwa naho ubundi numvaga kiriya kibazo kitaragombye kubaho. Akazi karabuze nanjye Mafene ndagashaka none ngo mwabuze abo mushyira mu myanya y’abize ubuhinzi?
Nkimara kumva inkuru y’aba bana nahise ntekereza byinshi. Wowe ufashe abana bo mu mujyi mu bipangu ubundi ukabohereza kwiga ubuhinzi tuzi neza ko muri Kigali bukorerwa ku Mulindi n’i Nyarugunga gusa. Aba bana se bazabukora gute disi batarabubonye? Buriya iyo haza gufatwa abana bakuranye ibitekerezo n’ibyifuzo by’uko bazaba abahinzi ntangarugero ntibari kuba barasabwe kujya gukora ka kazi ahubwo bari kubyisabira.
Akazi kabaye imbonekarimwe namwe mwa bapeti mwe murakanga. Gusa nakwisabira ko niba barakomeje mwanyibwirira cyangwa mugashaka abize bari iyo mu byaro badafite akazi ubundi…Amahugurwa y’iminsi icumi ntahagije se umuntu agihita akamenya ubundi kagakorwa? Byaba inyungu ku mpande zose!


text:
Uwo mwanzuro wafatiwe mu Nteko y’abagize inama y’Igihugu y’abagore mu Karere ka Nyarugenge bagera kuri 200 , yateranye tariki 12 Ugushyingo 2017, yari ifite nsanganyamatsiko igira iti ”Banyarwandakazi duharanire kugira Umuryango mwiza kuko ariwo musingi w’iterambere’’.
Babanje kugaragarizwa uko ibyaha bituma umuryango utagira amahoro bihagaze muri Nyarugenge kuva muri Mutarama 2017 kugeza mu Ukwakira.
Umuyobozi ushinzwe kurwanya ihohoterwa no kurengera abana muri Polisi y’u Rwanda, Supt. Béline Mukamana, yagaragaje ko muri Nyarugenge habaye ibyaha bibiri aho abashakanye bicanye; ibyaha byo gusambanya abana 114; abagore icyenda barasambanyijwe; ibyaha 19 byo gukubita no gukomeretsa; bibiri by’ubushoreke ndetse na bitatu byo kubabaza abana.
Umuhuzabikorwa w’Inama y’Igihugu y’abagore mu Karere ka Nyarugenge, Bateta Jeanne, yatangaje ko bihaye intego ko babifashijwemo n’Umurenge bagiye kujya batumira abagiye kurushinga mu kagoroba k’ababyeyi bakaganirizwa mu gutegura hakiri kare umuryango uzira amakimbirane.
Yagize ati “Binyuze mu kagoroba k’ababyeyi turateganya kujya tuganira n’abantu bose bamaze kwiyandikisha kubana ku rwego rw’imirenge, bagiye kurushinga, no gukomeza gufasha ingo zifite ibibazo tukaba twizera ko bizagabanya umubare w’ingo zisenyuka zitamaze kabiri.”
Yavuze ko mu minsi 21 abagomba gusezerana bamara bamanitswe ku murenge aribwo bazajya batumirwa mu kagoroba k’ababyeyi, bakaganirizwa, haba haba hari n’ibyo batazumvikanaho bagasasa inzobe hakiri kare.
Visi Perezida w’Inteko Ishinga Amategeko muri Sena, Gakuba Jeanne d’Arc, yashimye ubufatanye bw’inzego z’abagore n’ubuyobozi bw’akarere, anashima icyerekezo karimo mu gutegura umuryango.
Yagize ati “ Ndakangurira abagore gukomeza kugira ubwitange mu nshingano nziza mwahawe kandi zifite uburemere, ntimuruhuke mutaragera ku ntego muhora muharanira zo kugera ku mpinduka nziza.”


text:
Umunsi wo gusura inzu yubatse ku rutare
Abahamya ba Yehova bafite ibiro by’amashami 15 hirya no hino ku isi bicapa ibitabo. Bimwe muri ibyo biro ni ibiro by’ishami by’u Burayi bwo hagati, biri i Selters mu Budage, ahitwa Steinfels, bisobanura “urutare”.
Ku itariki ya 23 kugeza ku ya 25 Gicurasi 2014, ibiro by’ishami by’u Burayi bwo hagati byatumiriye abatuye aho bikorera, abikorera n’abayobozi bo muri ako gace kuza mu munsi murikabikorwa. Insanganyamatsiko y’uwo munsi yagiraga iti “Tumaze imyaka 30 i Selters.” Ibyo birakwiriye kuko amazu ibyo biro bikoreramo yatashywe ku itariki ya 21 Mata 1984.
Abantu basaga 3.000 bitabiriye uwo muhango maze batambagira amazu ibyo biro bikoreramo. Umuyobozi w’umugi, na we umaze imyaka igera kuri 30 mu buyobozi, yagize ati “gusura ibiro by’ishami by’Abahamya ba Yehova buri gihe biba ari ibintu bidasanzwe. Na n’ubu ntangazwa n’ukuntu ibi biro biri i Steinfels byubatswe vuba cyane, kuva mu wa 1979 kugeza mu wa 1984!”
Ibintu by’ingenzi byaranze icyo gikorwa
Abitabiriye uwo muhango bageze ahamurikirwaga ibintu bimwe na bimwe hari handitse ngo “Ubwoko bwa Yehova mu Burayi bwo hagati.” Basobanukiwe ibyaranze imyaka 120 y’amateka y’Abahamya bo muri ako karere. Iryo murika ry’amateka rizagumaho.
Nanone hamuritswe Bibiliya nziza kandi zidakunze kuboneka. Urugero, muri iryo murika harimo Bibiliya yuzuye ya kera cyane yo mu rurimi rw’ikidage yo mu mwaka wa 1534 ndetse n’igice cya Bibiliya yahinduwe na Elias Hutter yo mu mwaka wa 1599, irimo umwandiko uhinduye mu ndimi 12. Uretse n’ibyo kandi, amafoto na videwo byerekanywe hamwe n’ameza bamurikiragaho, byagaragazaga akamaro ko gukurikiza inama zo muri Bibiliya muri iki gihe.
Nanone abaje muri iryo murikabikorwa biboneye gahunda ihoraho y’abagabo n’abagore basaga 1.000 bakora kuri ibyo biro by’ishami kandi bakanahaba. Kugira ngo babisobanukirwe neza babanje gusura icyiciro cyari gifite umutwe uvuga ngo “Uko tubaho” maze basura amwe mu mazu y’amacumbi. Nanone baririye mu cyumba cyo gufatiramo amafunguro, batembera no mu busitani. Hari umushyitsi wagize ati “aha hantu ni heza bitavugwa!”
Icyiciro cya kabiri cyari gifite umutwe uvuga ngo “Icapiro,” cyerekanaga aho ibitabo bicapirwa, aho biteranyirizwa n’aho urwego rushinzwe kohereza ibitabo rukorera. Abo bashyitsi biboneye ukuntu ibitabo by’imfashanyigisho za Bibiliya bicapwa, uko biteranywa, n’uko byoherezwa mu bihugu bisaga 50. Umwe muri abo bashyitsi yaravuze ati “sinari nzi ko Abahamya ba Yehova ari umuryango ukorera ku isi hose! Ibitabo byabo bigera ku isi hose. Kugera ku bintu nk’ibi ukoresha abantu badakorera ibihembo, ni igitangaza rwose!”
Ikindi kintu cy’ingenzi abo bashyitsi babonye ni aherekanirwaga urubuga rwemewe rw’Abahamya ba Yehova, ni ukuvuga jw.org. Abato n’abakuru bose beretswe uko urwo rubuga ruteye kandi bareba videwo, basubizwa n’ibibazo byinshi bibazaga.
Kubera ko abo bashyitsi bari bamaze gusobanukirwa ibirebana n’umurimo Abahamya ba Yehova bakora ku isi hose, bashimishijwe n’ibyo dukora kandi batahana akanyamuneza ku maso. Umwe mu bagabo bari baje yagize ati “hari imitekerereze itari yo nari mfite ku Bahamya. Ngomba guhindura uko nababonaga.” Undi mugore na we yaravuze ati “kuva ubu urwikekwe nari mbafitiye ruvuyeho” kandi abisubiramo kenshi.


text:
7 MATA 2016
U BURUSIYA
U Burusiya buteganya gufunga ibiro by’Abahamya ba Yehova
Ibiro by’Umushinjacyaha Mukuru w’u Burusiya byasohoye inyandiko yo kwihaniza ibiro bikuru by’Abahamya ba Yehova byo mu Burusiya bibishinja gutegura ibikorwa by’idini ryabo, kandi ari na byo bagenzi babo bakora hirya no hino ku isi mu mahoro. Iyo nyandiko yo ku itariki ya 2 Werurwe 2016 yashyizweho umukono na V. Ya. Grin, Umushinjacyaha Mukuru, ivuga ko idini ry’Abahamya ba Yehova rishyigikira “ibikorwa y’ubutagondwa,” kandi igategeka ibiro byabo gukemura ibyo bibazo byose byo kutubahiriza itegeko rihana ubutagondwa mu gihe kitarenze amezi abiri. Bitaba ibyo, ibiro byabo bigafungwa.
Iki gikorwa cyo gushaka gufunga ibiro by’Abahamya ba Yehova mu Burusiya kigaragaza ubushotoranyi bukabije bushyigikiwe na guverinoma y’icyo gihugu. Kuva mu mwaka wa 2007, ubutegetsi bw’u Burusiya bwagiye bukoresha nabi itegeko rikumira ubutagondwa ku Bahamya ba Yehova, busesa imiryango imwe n’imwe yo mu rwego rw’idini bakoreshaga kandi buca byinshi mu bitabo byabo.


text:
Amasomo tuvana ku isengesho ryari riteguwe neza
“Nibasingize izina ryawe ry’icyubahiro.”—NEH 9:5.
1. Ni irihe teraniro ry’abari bagize ubwoko bw’Imana turi busuzume, kandi se ni ibihe bibazo umuntu yakwibaza?
“NIMUHAGURUKE musingize Yehova Imana yanyu iteka ryose.” Ayo magambo ashishikaje yabwiwe abari bagize ubwoko bw’Imana bari bateraniye hamwe, kugira ngo bifatanye mu isengesho rirerire kuruta andi yose yanditse muri Bibiliya (Neh 9:4, 5). Iryo teraniro ryabereye i Yerusalemu ku munsi wa 24 w’ukwezi kwa karindwi kw’Abayahudi kwitwa Tishiri, mu mwaka wa 455 Mbere ya Yesu. Mu gihe turi bube dusuzuma ibintu byatumye habaho uwo munsi mukuru, wibaze uti “ni ikihe kintu abavuze iryo sengesho bari bamenyereye gukora cyatumye ibintu bigenda neza? Ni ayahe masomo yandi navana kuri iryo sengesho ryari riteguwe neza?”—Zab 141:2.
UKWEZI KWIHARIYE
2. Ni uruhe rugero rwiza Abisirayeli badusigiye igihe bateraniraga hamwe barangije imirimo yo kongera kubaka inkuta za Yerusalemu?
2 Iryo teraniro ry’Abayahudi ryabaye hashize ukwezi kumwe barangije imirimo yo kongera kubaka inkuta za Yerusalemu (Neh 6:15). Abari bagize ubwoko bw’Imana bari barakoze iyo mirimo mu minsi 52 gusa, hanyuma batangira kwita mu buryo bwihariye ku byo bari bakeneye mu buryo bw’umwuka. Ni yo mpamvu ku munsi wa mbere w’ukwezi kwakurikiyeho, ni ukuvuga ukwezi kwa Tishiri, bateraniye hamwe ku karubanda kugira ngo batege amatwi Ezira n’abandi Balewi, igihe basomaga mu ijwi riranguruye Amategeko y’Imana kandi bakayasobanura Abari bagize imiryango bose, mbese ‘abantu bose baciye akenge bashoboraga kumva,’ barahagaze maze batega amatwi, ‘uhereye mu gitondo cya kare kugeza ku manywa y’ihangu.’ Mbega ukuntu ibyo bibera urugero rwiza bamwe muri twe bateranira mu Mazu y’Ubwami meza! Ese iyo uri muri ayo materaniro hari igihe ubwenge bwawe bujarajara maze ugatangira gutekereza ku bintu bitari iby’ingenzi? Niba bikubaho, ongera usuzume urugero rw’abo Bisirayeli ba kera, bo batateze amatwi gusa ibyo babwirwaga, ahubwo nanone bakaba barakozwe ku mutima n’ibyo bumvise ku buryo batangiye kurira bitewe n’uko mu rwego rw’ishyanga batari barumviye Amategeko y’Imana.—Neh 8:1-9.
3. Ni ayahe mabwiriza Abisirayeli bumviye?
3 Icyakora, icyo nticyari igihe cyo kwaturira ibyaha byabo mu ruhame. Kubera ko wari umunsi mukuru, wagombaga kuba igihe cy’ibyishimo muri gahunda yo gusenga Yehova (Kub 29:1). Ku bw’ibyo, Nehemiya yabwiye abantu ati “mugende murye ibibyibushye, munywe n’ibiryoshye kandi mwoherereze ibyokurya abadafite icyo bateguriwe, kuko uyu ari umunsi werejwe Umwami wacu, kandi ntimubabare, kuko ibyishimo bituruka kuri Yehova ari igihome cyanyu.” Igishimishije ni uko abantu bumviye, kandi kuri uwo munsi bakaba ‘baranezerewe cyane.’—Neh 8:10-12.
4. Ni iki abatware b’imiryango y’Abisirayeli bakoze, kandi se ni ikihe kintu cy’ingenzi cyaranze uwo Munsi Mukuru w’Ingando?
4 Ku munsi wakurikiyeho, abatware b’imiryango bateraniye hamwe kugira ngo barebe ukuntu abari bagize iryo shyanga bari gukurikiza neza kurushaho Amategeko y’Imana Basuzumye Ibyanditswe babona ko mu kwezi kwa karindwi hagombaga kuba Umunsi Mukuru w’Ingando hamwe n’ikoraniro ryihariye ryawusozaga, bikaba byaragombaga gutangira ku munsi wa 15 kugeza ku wa 22 Tishiri. Ku bw’ibyo, batangiye gukora imyiteguro Ni wo wabaye Umunsi Mukuru w’Ingando ukomeye kurusha indi yose yabaye kuva mu gihe cya Yosuwa, kandi abantu ‘baranezerewe cyane.’ Ikintu cy’ingenzi cyaranze uwo munsi mukuru ni uko “buri munsi” basomeraga mu ruhame Amategeko y’Imana, “kuva ku munsi wa mbere kugeza ku munsi wa nyuma.”—Neh 8:13-18.
UMUNSI WO KWATURA IBYAHA
5. Ni iki abari bagize ubwoko bw’Imana bakoze mbere gato y’uko Abalewi babahagararira mu isengesho batuye Yehova?
5 Iminsi ibiri nyuma yaho, cyari igihe gikwiriye kugira ngo Abisirayeli baturire ibyaha byabo mu ruhame, bitewe n’uko batari barakomeje gukurikiza Amategeko y’Imana. Uwo ntiwari umunsi wo kwinezeza, ahubwo abari bagize ubwoko bw’Imana biyirije ubusa kandi bambara ibigunira bagaragaza akababaro bari bafite. Icyo gihe nabwo, abantu basomewe Amategeko y’Imana mu gihe cy’amasaha agera kuri atatu ya mu gitondo. Nyuma ya saa sita, ‘batuye ibyaha byabo, bunamira Yehova Imana yabo’ Hanyuma Abalewi bahagarariye abantu, bavuga isengesho ryari riteguwe neza —Neh 9:1-4.
6. Ni iki cyatumye Abalewi bavuga isengesho rifite ireme, kandi se ibyo bitwigisha iki?
6 Nta gushidikanya ko gusoma Amategeko y’Imana kenshi byafashije Abalewi gutegura iryo sengesho ryari rifite ireme. Mu gice kibanza cy’iryo sengesho kigizwe n’imirongo icumi, bibanda gusa ku mirimo ya Yehova no ku mico ye. Mu gice gisigaye cy’iryo sengesho, bibanze ku ‘mbabazi nyinshi’ z’Imana, kandi bemera rwose ko Abisirayeli batari bakwiriye kugirirwa izo mbabazi (Neh 9:19, 27, 28, 31). Natwe amasengesho dutura Yehova azaba afite ireme kandi tubone ibintu byinshi byo kumubwira niba dutekereza ku Ijambo ry’Imana buri munsi kimwe n’abo Balewi, mbese tukareka Yehova akatuvugisha mbere y’uko tumusenga.—Zab 1:1, 2.
7. Ni iki Abalewi basabye Imana, kandi se bitwigisha iki?
7 Muri iryo sengesho basabye ikintu kimwe gusa cyoroheje. Kiboneka mu gice cya nyuma cy’umurongo wa 32, ugira uti “none rero Mana yacu, Mana ikomeye, ifite imbaraga kandi iteye ubwoba, wowe ukomeza isezerano kandi ukagaragaza ineza yuje urukundo, ingorane zose twagize, twe n’abami bacu n’abatware bacu n’abatambyi bacu n’abahanuzi bacu na ba sogokuruza n’abagize ubwoko bwawe bose, uhereye mu gihe cy’abami ba Ashuri kugeza uyu munsi, ntubone ko zoroheje.” Bityo rero, Abalewi badusigiye urugero rwiza rwo kubanza gusingiza Yehova no kumushimira mu isengesho mbere yo kugira icyo tumusaba.
GUSINGIZA IZINA RY’IMANA RY’ICYUBAHIRO
8, 9. (a) Ni mu buhe buryo Abalewi batangiye isengesho ryabo bicishije bugufi? (b) Uko bigaragara, ni iyihe mitwe y’ingabo ibiri yo mu ijuru Abalewi berekezagaho?
8 Nubwo isengesho ry’Abalewi ryari ryateguwe neza, bari bicishije bugufi kandi bumvaga ko nta magambo meza bari kubona yo gusingiza Yehova nk’uko mu by’ukuri abikwiriye. Ni yo mpamvu isengesho ryabo ritangirwa n’aya magambo bavuze bicishije bugufi basabira abari bagize ubwoko bw’Imana, agira ati “nibasingize izina ryawe ry’icyubahiro, risumba gushimwa no gusingizwa kose.”—Neh 9:5.
9 Iryo sengesho rikomeza rigira riti “ni wowe Yehova wenyine; ni wowe waremye ijuru, ndetse ijuru risumba andi majuru n’ingabo zaryo zose, ni wowe waremye isi n’ibiyirimo byose n’inyanja n’ibizirimo byose; ni wowe ubibeshaho byose kandi ingabo zo mu ijuru ni wowe zunamira” (Neh 9:6). Koko rero, Yehova Imana ni we waremye ikirere, kigizwe n’amatsinda menshi cyane y’inyenyeri. Nanone kandi, yaremye buri kintu cyose kiri kuri uyu mubumbe wacu mwiza cyane, ufite ubushobozi butangaje bwo gutuma ibinyabuzima biwuriho bikomeza kubaho, bikororoka bikurikije amoko yabyo. Abamarayika bera b’Imana, nanone bitwa ‘ingabo zo mu ijuru,’ bari bahari igihe Imana yaremaga ibyo byose (1 Abami 22:19; Yobu 38:4, 7). Byongeye kandi, abo bamarayika bakora ibyo Imana ishaka bicishije bugufi, bagakorera abantu b’abanyabyaha ‘bazaragwa agakiza’ (Heb 1:14). Abo bamarayika batubera urugero ruhebuje mu gihe dukorera Yehova twunze ubumwe tumeze nk’ingabo zatojwe neza.—1 Kor 14:33, 40.
10. Ibyo Imana yakoreye Aburahamu bitwigisha iki?
10 Abalewi bakomeje bavuga ibyo Imana yakoreye Aburamu, wagejeje ku myaka 99 atarabyarana n’umugore we Sarayi wari ingumba. Icyo gihe ni bwo Yehova yahinduye izina rye, amwita Aburahamu, risobanurwa ngo “se w’amahanga menshi” (Intang 17:1-6, 15, 16). Imana yanasezeranyije Aburahamu ko urubyaro rwe rwari kuzaragwa igihugu cy’i Kanani. Akenshi abantu bibagirwa ibyo basezeranya abandi; ariko Yehova we ntabyibagirwa. Ni byo Abalewi basubiyemo mu isengesho bagira bati “ni wowe Yehova Imana y’ukuri, watoranyije Aburamu ukamuvana muri Uri y’Abakaludaya maze izina rye ukarihindura Aburahamu. Wabonye ko umutima we ugutunganiye, maze ugirana na we isezerano ryo kumuha igihugu cy’Abanyakanani, . . . ukagiha urubyaro rwe; kandi ibyo wavuze warabishohoje kuko ukiranuka” (Neh 9:7, 8). Nimucyo natwe tujye twigana Imana yacu ikiranuka, buri gihe twihatire gusohoza ibyo twavuze.—Mat 5:37.
KUVUGA IBYO YEHOVA YAKOZE
11, 12. Vuga icyo izina Yehova risobanura n’ukuntu byagaragajwe n’ibyo yakoreye abakomotse kuri Aburahamu.
11 Izina Yehova risobanurwa ngo “ituma biba,” bikaba bigaragaza ko Imana isohoza amasezerano yayo binyuze ku byo igenda ikora. Ibyo bigaragazwa neza n’ibyo Imana yakoreye abakomotse kuri Aburahamu igihe bari abacakara muri Egiputa. Icyo gihe byasaga naho bidashoboka ko iryo shyanga ryose riva mu bubata maze rikajya kuba mu Gihugu cy’Isezerano. Icyakora, Imana yatumye isezerano ryayo risohora binyuze ku byo yagiye ikora, bityo igaragaza ko ari yo yonyine ikwiriye kwitwa izina ryihariye kandi rikomeye cyane, ari ryo Yehova.
12 Isengesho Nehemiya yanditse rivuga ibirebana na Yehova rigira riti “wabonye imibabaro ba sogokuruza bahuye na yo muri Egiputa, wumva no gutaka kwabo igihe bari ku Nyanja Itukura. Hanyuma ukorera ibimenyetso n’ibitangaza kuri Farawo no ku bagaragu be bose no ku bantu bo mu gihugu cye bose, kuko wari uzi ibyo babakoreraga babitewe n’ubwibone, maze wihesha izina rikomeye nk’uko bimeze ubu. Inyanja uyigabanyamo kabiri imbere yabo, kugira ngo bambuke banyuze mu nyanja ku butaka bwumutse; abari babakurikiye ubaroha imuhengeri bamera nk’ibuye riroshywe mu mazi maremare.” Iryo sengesho rikomeza rivuga ibirebana n’ibindi bintu Yehova yakoreye ubwoko bwe rigira riti “banesha Abanyakanani bari bagituyemo . . . Bigarurira imigi igoswe n’inkuta n’ubutaka burumbuka, bigarurira n’amazu yuzuye ibintu byiza byose n’ibitega by’amazi byacukuwe, n’inzabibu n’imyelayo n’ibiti byinshi byera imbuto ziribwa, maze bararya barahaga, barabyibuha kandi baranezerwa kubera ineza yawe nyinshi.”—Neh 9:9-11, 24, 25.
13. Yehova yahaye ate Abisirayeli ibyo bari bakeneye mu buryo bw’umwuka, ariko se babyitabiriye bate?
13 Hari ibindi bintu byinshi Imana yagiye ikora kugira ngo isohoze umugambi wayo. Urugero, nyuma gato y’aho Abisirayeli baviriye muri Egiputa, Yehova yabahaye ibyo bari bakeneye mu buryo bw’umwuka. Abalewi babivuze mu isengesho batuye Imana bagira bati “wamanukiye ku musozi wa Sinayi maze uvugana na bo uri mu ijuru, ubagezaho amategeko akiranuka n’amateka y’ukuri n’amabwiriza meza, n’ibyo wategetse” (Neh 9:13). Yehova yagerageje kwigisha abari bagize ubwoko bwe kugira ngo babe abantu bakwiriye kwitirirwa izina rye ryera kandi baragwe Igihugu cy’Isezerano, ariko banze gukurikiza ibintu byiza yabigishije.—Soma muri Nehemiya 9:16-18.
BAGOMBAGA GUHANWA
14, 15. (a) Ni mu buhe buryo Yehova yagaragarije imbabazi abari bagize ubwoko bwe b’abanyabyaha? (b) Ibyo Imana yakoreye abari bagize ishyanga ryayo yatoranyije bitwigisha iki?
14 Isengesho ry’Abalewi ryerekeza ku byaha bibiri Abisirayeli bakoze nyuma y’aho bemereye ku Musozi Sinayi ko bari gukurikiza Amategeko y’Imana. Kubera iyo mpamvu, byari bikwiriye ko Imana ibareka bagapfa. Ariko iryo sengesho risingiza Yehova rigira riti “ntiwigeze ubata mu butayu kubera ko ugira imbabazi nyinshi. . . . Wabahaye ibyokurya mu gihe cy’imyaka mirongo ine . . . Nta cyo bigeze babura. Imyambaro yabo ntiyigeze isaza n’ibirenge byabo ntibyabyimbye” (Neh 9:19, 21). Muri iki gihe nabwo, Yehova aduha ibyo dukeneye byose kugira ngo tumukorere turi abizerwa. Nimucyo twe kuzigera tumera nk’Abisirayeli babarirwa mu bihumbi bapfiriye mu butayu bitewe no kutumvira no kubura ukwizera. Koko rero, ibyo “byandikiwe kutubera umuburo twebwe abasohoreweho n’imperuka y’ibihe.”—1 Kor 10:1-11.
15 Ikibabaje, Abisirayeli bamaze kuragwa Igihugu cy’Isezerano, batangiye gusenga imana z’Abanyakanani. Iyo misengere yarangwaga n’ibikorwa by’ubwiyandarike ndetse n’ubwicanyi. Ku bw’ibyo, Yehova yemeye ko abari bagize ishyanga rye yatoranyije bakandamizwa n’amahanga yari abakikije. Iyo bihanaga, Yehova yabagiriraga imbabazi maze akabakiza abanzi babo. Ibyo yabikoze “kenshi.” (Soma muri Nehemiya 9:26-28, 31.) Abalewi babyemeye bagira bati “wabihanganiye imyaka myinshi, ubaburira ukoresheje umwuka wawe binyuze ku bahanuzi bawe, ariko ntibumvira. Amaherezo waje kubahana mu maboko y’abantu bo mu bihugu.”—Neh 9:30.
16, 17. (a) Ese imimerere Abisirayeli barimo nyuma y’aho baviriye mu bunyage yari itandukanye n’iya ba sekuruza igihe baragwaga Igihugu cy’Isezerano? (b) Ni iki Abisirayeli biyemereye, kandi se basezeranyije ko bari gukora iki?
16 Nyuma y’aho Abisirayeli baviriye mu bunyage, nabwo bakomeje kutumvira Imana. Ingaruka zabaye izihe? Abalewi bakomeje isengesho ryabo bagira bati “dore turi abagaragu, kandi iki gihugu wahaye ba sogokuruza ngo barye imbuto zacyo n’ibintu byiza byo muri cyo, tukirimo turi abagaragu, n’umusaruro wacyo utubutse wikubirwa n’abami washyiriyeho kudutegeka bitewe n’ibyaha byacu, kandi . . . turi mu makuba menshi.”—Neh 9:36, 37.
17 Ese Abalewi bumvikanishaga ko bitari bikwiriye ko Imana yemera ko ayo makuba abageraho? Oya rwose! Barivugiye bati “wowe urakiranuka mu byatubayeho byose kuko wagaragaje ubudahemuka mu byo wakoze, ahubwo ni twe twakoze ibibi” (Neh 9:33). Bashoje iryo sengesho rizira ubwikunde basezeranya Imana ko kuva icyo gihe iryo shyanga ryari kuzajya ryumvira Amategeko yayo. (Soma muri Nehemiya 9:38; 10:29.) Bashyize iryo sezerano mu nyandiko, maze abayobozi b’Abayahudi 84 bateraho ikashe.—Neh 10:1-27.
18, 19. (a) Ni iki tugomba gukora kugira ngo tuzinjire mu isi nshya y’Imana? (b) Ni iki tugomba gukomeza gusenga dusaba, kandi kuki?
18 Dukeneye guhanwa na Yehova kugira ngo tuzinjire mu isi nshya izaba irangwa no gukiranuka. Intumwa Pawulo yarabajije ati “ni nde mwana se adahana?” (Heb 12:7). Tugaragaza ko twemera ubuyobozi duhabwa n’Imana dukomeza gukora umurimo wayo turi abizerwa, kandi tukemera ko umwuka wayo utugorora. Ikindi kandi, iyo dukoze icyaha gikomeye, dushobora kwiringira tudashidikanya ko Yehova azatubabarira nitwihana by’ukuri, kandi tukemera igihano twicishije bugufi.
19 Vuba aha, Yehova azihesha izina rikomeye kurusha iryo yihesheje igihe yavanaga Abisirayeli muri Egiputa (Ezek 38:23). Kandi nk’uko abari bagize ubwoko bwe barazwe Igihugu cy’Isezerano, ni na ko Abakristo bose bakomeza gusenga Yehova ari indahemuka bazaba mu isi nshya ye izaba irangwa no gukiranuka (2 Pet 3:13). Mu gihe tugitegereje ibyo bintu bihebuje, nimucyo dukomeze gusenga dusaba ko izina ry’Imana ry’icyubahiro ryezwa. Mu gice gikurikira tuzasuzuma irindi sengesho rishobora kudufasha gukora ibyo dusabwa kugira ngo Imana izaduhe imigisha ubu n’iteka ryose.


text:
Iwawa hamugaruyemo ikizere
Jean Claude Nsengiyumva umusore w’imyaka 30 wirabura ufite igihagararo n’igikundiro. Iyo umwitegereje ubona ageze igihe cyiza cyo kuryoherwa n’ubuzima ariko iyo muvuganye akumwenyurira akubwira ko arimo kugenda ava ibuzima ajya ibuntu.
Nsengiyumva ukomoka mu karere ka Kamonyi, yapfushije ababyeyi be bombi n’abavandimwe be batandatu muri Jenoside yakorewe Abatutsi ndetse nta n’undi muntu wo mu muryango we wa bugufi warokotse bituma asigara ari impfubyi itagira kivurira.
Nubwo byagenze bitya, Nsengiyumva avuga ko Imana yamukirije mu kwiheba. Aisobanura muri aya magambo “Muri ako kaga gakomeye narimo nagize amahirwe yo kubona Mama wacu wari warahungiye hanze kera ahungutse ubwo abandi Banyarwanda batahukaga, maze aramfata, arantwara, ambera umubeyi n’ubwo njye naje kumunaniraâ€.
Nsengiyumva yaje kujya kubana n’uwo mubyeyi ariko akomeza kwicwa n’agahinda bituma yifata nabi kubera kwiheba. Yanjyaga abwira bagenzi be agahinda afite bamubwira kunywa ibiyobyabwenge bituma areka ishuri kandi yari ageze mu mwaka wa gatandatu w’amashuri yisumbuye.
Uwo musore yibuka ukuntu nyina wabo byaramubabazaga ku buryo byageze aho amusabira kujya Iwawa. Nsengiyumva ubwo yageragaga i Wawa yari arakariye cyane uwo mubyeyi kuko yumvaga amuzanye kumufungisha ngo abone uko amutwarira ibintu.
Nyamara ubu iyo Nsengiyumva abonye ibyo maze kungukira Iwawa nibwo yumva uko uwo  mubyeyi amukunda ndetse n’icyamuteraga agahunda. Aho ari Iwawa, Nsengiyumva yize imyuga itandukanye ndetse ubu yaretse kunywa ibiyobyabwenge.
Nyuma y’uburere yaherewe Iwawa, Nsengiyumva yarahindutse, yabaye umuntu mushya. Abisobanura atya “Ubu nize kubaka, nize discipline, nubwo nari narihebye, ubu nigaruriye icyizere cy’ejo hazaza. Ubu ndahamya ko nimva hano nzubaka, nzashaka umugore, nzabaye nshumbushe umuryango wanjye wari ugiye kuzimaâ€.Â


text:
Blezi atwibutsa uko yabereye Kristu indahemuka, akemera kubabazwa no gutotezwa, ariko ntacogore na gato. Yavukiye muri Turkiya, aba ari naho yigira amashuri y’ubuvuzi. Yari umuhanga cyane mu buvuzi kandi akaba umukristu w’indahinyuka.
Ukwitangira abarwayi n’ukwitagatifuza kwe, byatumye abantu bamukunda kandi bakamwubaha. Nibwo ndetse abakristu ubwabo bamutoye ngo ababere umwepiskopi, nuko Blezi aba atyo umwepiskopi w’i Sebasti muri Armeniya.
Haciye iminsi abanzi ba Kiliziya batangira gutoteza abakristu , bayobowe n’umukuru w’Intara zategekwaga n’abaromani. Blezi ava iwe ajya kwibera mu ishyamba, akaba ariho aturuka aje rwihishwa kwigisha abakristu. Yirariraga mu isenga hamwe n’inyamanswa; nyamara kubera ububasha bw’Imana zikamukunda ntizimwakure. Abasirikare bari bagiye guhiga babonye ukuntu abana n’inyamanswa barumirwa! Bahise bamufata maze bamushyikiriza ubutegetsi bw’Abaromani, nuko Mburamatare wangaga abakristu urunuka amutegeka guhakana ubukristu no gusenga ibigirwamana. Akibivuga Blezi ntiyigera amusubiza ahubwo aramuseka gusa. Nuko Mburamatare ategeka ko bamukubita cyane kugira ngo akunde ahakane ubukristu, nyamara Blezi we ntiyatinya kumwerurira ko nta kindi yagereranya n’Imana. Noneho umutegetsi arushaho kurakara; nibwo ategetse ko bamuzirika kw’ifarasi ikamukurubana hasi inzira yose kugeza igihe apfiriye.
Babonye ko adapfuye kandi yanze kuva ku izima, Mburamatare ategeka ko bamujugunya mu ruzi bamuziritse amaboko n’amaguru. Ariko mbere y’ibyo abasirikare babanza kumuca umutwe, babona kumuroha. Igihe yari afunze, bamuzaniye umwana wananiye abavuzi, ihwa ry’ifi ryamuhagamye mu muhogo; nuko Blezi amukiza amukoreyeho ikimenyetso cy’umusaraba gusa.


text:
Dusome *(MIKA: 6:8)*Yewe mwana w’umuntu we, yakweretse icyiza icyo ari cyo. Icyo Uwiteka agushakaho ni iki? Ni ugukora ibyo gukiranuka no gukunda kubabarira, no kugendana n’Imana yawe wicisha bugufi.
Ibyo Imana idushakaho: 1⃣ Ni ugukora ibyo gukiranuka
Iyo umunyabyaha amaze kwakira Yesu Kristo aba abaye umukristo, mu rugendo rwa gikristo ugomba gukora icyo Imana ishaka; Imana ishaka ko buri wese akora ibyo gukiranuka, gukiranuka ni ubuzima bwacu bwa buri kanya, ugakiranuka aho abantu bakureba ndetse n’ahiherereye. Muri Bibliya tuhasanga imibereho ya Yobu uko yakomeje mu mutima we guharanira gukiranuka atitaye kubyo abantu bamubwiraga ndetse atarebye n’ibyamubabazaga. yarahamije ati: “Gukiranuka kwanjye ndagukomeje ntabwo nzakurekura, umutima wanjye ntuzagira icyo unshinja nkiriho” Yobu 27: 6. Mbese wowe ujya ugambirira guhamya nubwo byagaragara ko aho uri ari wowe wenyine uri guhamya Imana? Haranira guhamya aho uri hose kuko nicyo Imana igushakaho.
2⃣ Gukunda kubabarira
Imana kandi iradushakaho gukunda kubabarira, kubabarira bikwiye kuranga umukristo kuko natwe duhora tugirirwa imbabazi n’Imana kuko uko dukiraniwe iyo duteye intambwe yo gusaba Imana imbabazi ntabwo ireka kutubabarira. Niyo mpamvu umuntu akwiye kubabarira mugenzi we ubone nubwo ibyo yagukoreye byakubabaje cyane.
👉🏼 Dore uko Yesu Kristo yasubije Petero amubaza umubare agomba kubabari umuntu muri (Matayo:18:21-22) Nuko Petero aramwegera aramubaza ati “Databuja, mwene data nangirira nabi nzamubabarira kangahe? Ngeze karindwi?” Yesu aramusubiza ati “Sinkubwiye yuko ugeza karindwi, ahubwo yuko ugeza mirongo irindwi karindwi. Benedata urebye ukuntu dusaba Imana imbabazi kandi ikatubabarira, twagakwiye kubabarira umuntu wese waduhemukiye kandi Yesu yabivuze neza cyane ngo uzababarire umuntu ugeze inshuro mirongo irindwi karindwi. (70×7).
Birasobanutse dukwiye kugira imbabazi igihe cyose, niba utabasha kubabarira tangira ubababarire kandi nawe niba hari ukwatse imbabazi zitange. Nkuko Yesu yakomeje abidusaba nkuko tubisoma muri ( Matayo 18:33) ”nawe ntiwari ukwiriye kubabarira mugenzi wawe nk’uko nakubabariye? ” Imana idushoboze kubabarira
3⃣ Kugendana n’Imana yawe wicisha bugufi
Kandi nanone Imana irashaka ko tugendana nayo, twicisha bugufi. Mu bintu bituranga harimo gukunda icyubahiro, iyo hagize umuntu ugusuzugura birakubabaza cyane kuko dukunda ko twubahwa kandi na buri wese.
👉🏼Dore uko Petero yabivuze “Namwe basore mugandukire abakuru. Mwese mukenyere kwicisha bugufi kugira ngo mukorerane, kuko Imana irwanya abibone naho abicisha bugufi ikabahera ubuntu.” (1Petero:5:5-6) Inzira yo kuzamurwa nuko ubanza ugaca bugufi maze igihe gikwiye Imana izadushyira hejuru.
Imana idushoboze dukomeze gukiranuka, dukunde kubabarira ndetse tukomeze no kuyikorera twicisha bugufi.
Imana ibahe umugisha!


text:
Nyaruguru: Ubuyobozi bwahagurukiye abakoresha abana bato imirimo ivunanye
Abayobozi bo mu karere ka Nyaruguru baravuga ko bumaze gutangamba ku buryo umuntu uzafatwa akoresha umwana utagejeje ku myaka 18 azajya ahanwa by’intangarugero. Abana benshi muri aka karere bakunze guta ishuri bakajya mu mirimo y’icyayi.
Tariki 28/12/2011, umushinga w’Abanyamerika ushinzwe kurwanya imirimo ikoreshwa abana (Rwanda education alternative for children) bahuye n’abafite uburezi mu nshingano z’abo, abakora imirimo ifite aho ihuriye n’icyayi ndetse n’inzego z’ibanze mu rwego rwo guca burundu icyo kibazo.
Nireberaho Angélique, umuyobozi wungirije ushinzwe imibereho myiza y’abaturage mu karere ka Nyaruguru, avuga ko nubwo bari mu rugamba rwo guhashya uko gukoresha abana hari aho bikigaragara.
Uyu muyobozi akomeza avuga ko ubujiji bw’ababyeyi ndetse n’inyota yo gushaka amafaranga ku bana ari bimwe mu bituma aba bana bata ishuri bakajya gukorera amafaranga.
Amakoperative ahinga icyayi ariyo yashyizwe mu majwi cyane avuga ko ubu yahagurukiye kurwanya iki kibazo. Nkurunziza Emmanuel, ushinzwe icungamutungo muri koperative imwe mu zihinga icyayi muri Nyaruguru, avuga ko babwiye ababyeyi ko uwo bazasanga yakoresheje umwana azirukanwa kandi agashyikirizwa ubuyobozi mu gihe bibaye ngombwa.
Ubuyobozi bwa’akarere ka Nyaruguru  bwahagurukiye kwigisha abantu b’ingeri zitandukanye uburenganzira bw’umwana ndetse n’amategeko amurengera.
Uwimana Gilbert, ushinzwe abakozi n’umurimo muri ako karere, avuga ko hari ibihano bitenjirijwe abazaterera agati mu ryinyo. Yagize ati: “abakoresha bafite ibigo binini bafite ibihano biteganywa n’itegeko naho abaturage bafatiwe ibihano ku rwego rw’akarere.â€
U Rwanda ni kimwe mu bihugu byashyize umukono ku masezerano mpuzamahanga ajyanye n’imirimo ikoreshwa abana mu mwaka wa 1999. Ayo masezerano afata umuntu wese uri munsi y’imyaka 18 nk’umwana, kandi avuga ko atagomba gukoreshwa imirimo ibyara inyungu, imirimo imubuza uburenganzira bwo kwiga ndetse n’imirimo ifite ingaruka mbi ku buzima.
Itegeko rigenga umurimo mu Rwanda rifata gukoresha umwana nk’icyaha, gusa ryemera ko iyo afite hagati y’imyaka 16 na 18 ashobora gukoreshwa imirimo ijyanye n’ubushobozi bwe ariko akarindwa imirimo ikorwa n’ijoro kandi agahabwa ikiruhuko kingana n’amasaha 12 ku munsi.


text:
Mu ijuru hari umunezero udashira, mu gihe ikuzimu hari mu marira, umuborogo no guhekenya amenyo ubuzira herezo. Abera (Abakiriye Yesu nk’umukiza w’ubugingo bwabo. Abandi, bajya ikuzimu, kandi nyuma y’urupfu rwawe ntacyo amasengesho y’abavandimwe n’inshuti yakumarira! Ni ukuvuga ko amahirwe yo guhitamo neza uyafite gusa mu gihe ukiriho! Niyo mpamvu ari ngombwa gutunganya rugendo rwawe mbere y’uko urupfu rugutungura.
Turakwinginze ngo ukomeze gusoma ubu butumwa bwose, natwe ntidushidikanya ko Imana ikugirira neza uko ukomeza gusoma ubu butumwa.


text:
Imakimbirane ngo niyo aza ku isonga mu gusenya zimwe mu ngo zo mu Karere ka Muhanga, ahanini akaba nayo ngo aterwa no kutumvikana ku mitungo.
Abaturage bavuga ko ibibazo byinshi mu miryango biterwa no gushaka inyungu no kwikunda, aho usanga ngo hamwe na hamwe buri wese aba yifuza kwiharira imitungo.
Biziyaremye Jean Paul wo mu Murenge wa Cyeza, avuga ko abunzi bahura n’ikibazo gikomeye cyo guhuza abagore n’abagabo baba bashyamiranye kubera imitungo.
Yagize ati "Ikibazo gikomeye imiryango ifite ni icy’amakimbirane akomoka ku mitungo. Ibi biri no mu bituma mwumva ingo zasenyutse bitewe n’iki kibazo.”
Aha yanakomeje avuga ko ibi bifitanye isano n’ubusinzi, aho usanga ngo umugore cyangwa umugabo yirirwa mu kabari asesagura amafaranga, yataha akabipfa na mugenzi we.
Kuri iki kibazo, umuturage witwa Mukashema Olive, yatangarije ikinyamakuru Izuba Rirashe ko urugo rwe ruri muri zimwe zahoranaga amakimbirane atewe n’uko umugabo we yahoraga asesagura amafaranga mu tubari.
Yavuze ko nyuma yo kugirwa inama mu kagoroba k’ababyeyi, ariho bagize amahoro, ati "Natwe rwari rugiye gusenyuka bitewe n’ubusinzi.”
Yakomeje avuga ko nta gihe batahoraga mu bibazo by’ubukene, kutishyurira abana ubwisungane mu kwivuza, inzara n’ibindi byaterwaga n’ayo makimbirane.
Mu rwego rwo gukemura ibi bibazo, Abayobozi bo bavuga ko begera aba baturage bakagirwa inama z’uko bahindura imyifatire, byakwanga bakagana inkiko zikabatandukanya.
Ibi ngo ni mu rwego rwo kwirinda ko ayo makimbirane yazabyara ibindi bibazo bikomeye birimo gukomeretsanya ndetse n’ubwicanyi, nk’uko byatangajwe n’Umuyobozi w’Akarere ka Muhanga Wungirije ushinzwe imibereho myiza, Mukagatana Fortunée.


text:
Ngo ntawe ugihambira impamba ku maguru ajya gushaka ubuyobozi :Umusaza w’imyaka 89
Muzehe Mujyarugamba Filipo,atuye mu Kagari ka Kimanzovu mu murenge wa Shyira. Avuga ko kuva yabaho,yariye ingoma nyinshi ahereye kuri Rudahigwa,ariko ngo atigeze abona ubuyobozi nk’ubwa Leta y’ubumwe kuva avutse mu 1926.
Yagize ati “ muri izo ngoma zose,umunyarwanda yabwiraga undi ngo yamwica akaburana n’intumbi. Ngo yamwica agatanga amafaranga,ariko ibyo byose umukuru w’igihugu yabidukuriyehoâ€.
Yongeraho ko muri iki gihe nta n’uwatunga undi urutoki ngo byemerwe kuko mu Rwanda hari ubutabera.
Muzehe Mujyarugamba agira ati “kugeza ubu nta muntu ugihambira impamba ku maguru ajya gushaka ubuyoboziâ€.
Avuga ko cyera umuntu yarengaga imisozi n’imisozi ajya gushaka ubuyobozi,akitwaza impamba kuko yagombaga gukora urugendo rurerure.
Ikindi ashimira Perezida Kagame ngo ni uko yagize neza cyane akabakura muri Congo,aho abanzi babo bari babamereye nabi kandi abagejeje mu Rwanda ngo indamutso yabahaye ni ukubaha inka.
Yongeyeho ko  Perezida Kagame yakoze byinshi bituma bamwifuza ubuziraherezo. Kimwe mu byamushimishije cyane ngo ni uko ubuyobozi bwegerejwe abaturage,ibyo gukora ingendo ndende abaturage bajya gushaka ubuyobozi bikaba bitakiriho. Avuga ko kuri ubu ubuyobozi buri hafi y’abaturage kandi bwitabira kubakemurira ibibazo.
Kuba Kagame asigaye ahemba abasaza,nabyo ngo bikabi biri mubyo bamushimira cyane ,bakifuza ko yabayobora ubuziraherezo.